title: Veikkausliigan kausi 1997

text: Veikkausliigan kaudella 1997 Helsingin Jalkapalloklubi voitti Suomen mestaruuden selvällä erolla. Myös toiseksi tullut VPS kuroi huomattavasti kaulaa lähimpiin uhkaajinsa. Niinpä tiukimmat kamppailut käytiin lopulta putoamiskamppailuissa.


title: Veikkausliigan kausi 1997

text:
"Mestarien liiga:"
"UEFA Cup:"
"Cup-voittajien cup:"
"Intertoto Cup:"


title: Tom & Jerry

text: Tom ja Jerry () ovat kaksi animaatiohahmoa, joista Tom-kissa jahtaa Jerry-nimistä hiirtä saamatta tätä koskaan kiinni.


title: Tom & Jerry

text: Sarjan loivat William Hanna ja Joseph Barbera. Alun perin sarjaa tuotettiin vuosina 1940–1957 Metro-Goldwyn-Mayerin (MGM) animaatiostudioilla Hollywoodissa. Vuonna 1960 MGM ulkoisti sarjan tuotannon Gene Deitchin johtamalle Rembrandt Films -yhtiölle Itä-Eurooppaan, ja vuonna 1963 tuotanto palasi takaisin Hollywoodiin Chuck Jonesin Sib Tower 12 Productions -yhtiölle, joka jatkoi sarjan tekemistä vuoteen 1967. Sittemmin Hanna-Barbera on tehnyt uusia televisiojaksoja vuosina 1975–1977 ja 1990–1993, ja Filmation vuosina 2014–2015. Alkuperäiset MGM-lyhytelokuvat voittivat ennätykselliset seitsemän Oscar-palkintoa.


title: Tom & Jerry

text: Kaikkiaan 161 noin kahdeksan minuutin kestoista animaatiota esitettiin elokuvateattereissa vuosina 1940–1967, levittäjänä MGM. Ensimmäiset 114 lyhytanimaatiota ohjasivat Hanna ja Barbera. Tämän jälkeen animaatioiden ohjaajina olivat toimineet muun muassa Gene Deitch, Chuck Jones ja Maurice Noble. Vuoteen 1955 asti tuottajana oli Fred Quimby. Kaikki 161 animaatiota on näytetty televisiossa, kun muun muassa Skandinaviassa Cartoon Network ja Boomerang esittävät Tom & Jerry -animaatioita.


title: Tom & Jerry

text: Suomessa kohuttiin 1970-luvulla sarjan väkivaltaisuudesta ja Yle poisti sen ohjelmistostaan. Sarjaa parodioidaan amerikkalaisessa televisiosarjassa "Simpsonit" vielä väkivaltaisemmalla ohjelmalla "Tikku ja Takku" (engl. "Itchy & Scratchy").


title: Tom & Jerry

text: Tammikuussa 2009 IGN-sivuston laatiman sadan parhaan animaatiosarjan listan mukaan Tom & Jerry oli sijalla 66.


title: Tom & Jerry

text: Hahmot eivät usein puhu lainkaan, vaan ilmehtivät kehollaan ja kasvoillaan. Myös Scott Bradleyn musiikkisäestyksellä on merkittävä osa tarinankerronnassa. Tomin jahdatessa Jerryä väkivalta yltyy yleensä varsin voimakkaaksi. Tom käyttää usein erilaisia tuli- ja teräaseita, räjähteitä ja myrkkyjä yrittäessään napata hiirtä, samoin Jerry itsepuolustukseksi ja kiusantekotarkoituksessa. Rankasta aseistuksesta huolimatta sarjassa ei näy verta. Esimerkiksi, jos Tomin kasvojen edessä räjähtää dynamiittipötkö, Tomin kasvot muuttuvat ainoastaan pörröisiksi ja mustuneiksi. 1940-luvulla Jerry adoptoi orvon harmaan hiiren Nibblesin, joka myöhemmin nimettiin Tuffyksi (suomeksi Jami). Sekä keltainen tipu Jerryn kaverina.


title: Tom & Jerry

text: Tom ja Jerry aloittivat seikkailunsa sarjakuvissa vuonna 1942 Western Publishingin "Our Gang Comics" -lehdessä. Lehden nimi vaihtui Tomiksi & Jerryksi vuonna 1949. Lehden ilmestyminen päättyi vuonna 1982, mutta Harvey Comics on julkaissut vielä 1990-luvulla satunnaisia julkaisuja.


title: Tom & Jerry

text: Suomessa Tom ja Jerry seikkailivat "Nakke Nakuttaja" -lehdessä (myöhemmin vain "Nakke") 1950-luvulta 1970-luvulle. Lehteä julkaisi Yhtyneet Kuvalehdet. Oman lehtensä kaksikko sai vuonna 1979 Semic Pressin julkaisemassa lehdessä. Nykyisin lehteä julkaisee Yhtyneet.


title: Tom & Jerry

text: Sarjakuvissa Tuffyn nimenä oli yleensä Jami. Sarjakuvasta ilmestyi myös lyhytaikainen sivusarja "Hiirimusketöörit", jossa kissa ja kaksi hiirtä olivat oikuttelevan kuninkaan sotureita. "Tomia ja Jerryä" piirtää Oscar Martin.


title: Tom & Jerry

text: Teatterissa esitetyn Tomin & Jerryn jälkeen kaksikosta on julkaistu useita animaatioelokuvia ja muutamia televisiosarjoja 1970-luvulta lähtien.


title: Englannin Valioliigan kausi 2006–2007

text: Englannin Valioliigan kausi 2006–2007 alkoi 19. elokuuta 2006 ja päättyi 13. toukokuuta 2007. Mestaruuden vei Manchester United. Mestaruuskamppailu Chelsean kanssa ratkesi kaksi kierrosta ennen kauden päätöstä Chelsean pelattua 1-1-tasapelin Arsenalin kanssa, jolloin Manchester United oli tavoittamattomassa 7 pisteen johdossa. Kolmanneksi sijoittui Liverpool FC ja neljänneksi ja viimeiselle Mestarien liigan karsijanpaikalle Arsenal. Liigasta putosivat Charlton, Watford ja Sheffield United. Maalikuninkuuden voitti Chelsean Didier Drogba 20 osumalla.


title: Englannin Valioliigan kausi 2006–2007

text:
"Kotijoukkue on listattu vasempaan palkkiin."
Englannin toiseksi ylimmästä liigasta Mestaruussarjasta nousi Valioliigaan kolme joukkuetta:


title: Koroki Mahuta

text: Kingi Koroki Te Rata Mahuta Tawhiao Te Wherowhero (16. kesäkuuta 1906 – 13. toukokuuta 1966) oli viides maorien kuningas. Hänen isänsä oli kuningas Te Rata ja äitinsä Te Uranga Matai. Korokin valtakausi alkoi 8. lokakuuta 1933 ja hän hallitsi kuolemaansa vuoteen 1966 asti, jolloin hallitsijaksi tuli hänen tyttärensä Te Atairangikaahu.


title: Starbucks

text: Starbucks on vuonna 1971 Seattlessa perustettu maailman suurin monikansallinen kahvilaketju.


title: Starbucks

text: Starbucksilla on kahviloita yli 60 maassa. Vuoden 2013 maaliskuussa kahviloita oli kaikkiaan 20 891, joista Yhdysvalloissa 65,2 %. Starbucks perusti Yhdysvalloissa 1990-luvun alkupuoliskolla runsaasti kahviloita ympäri maata, ja siitä tuli laajalti tunnettu muutamassa vuodessa. Vuoden 2011 alun 17 009 kahvilasta 8 870 oli yhtiön omia ja 8 139 lisenssinhaltijoiden omistuksessa. Yhtiön liikevaihto oli 3. lokakuuta 2010 päättyneenä tilivuonna 10,7 miljardia Yhdysvaltain dollaria.


title: Starbucks

text: Yhtiö on nimetty Herman Melvillen "Moby Dick" -romaanin henkilön mukaan. Starbuck oli Melvillen kirjassa "Pequod"-laivan ensimmäinen perämies. Yhtiön logossa on kuvattuna kaksipyrstöinen merenneito Melusina. Pitkäaikaisen pääjohtajan ja omistajan Howard Schultzin aikana Starbucks laajeni 11 myymälästä 28 000 myymälään mailmanlaajuisesti.


title: Starbucks

text: Starbucks on levittäytynyt vähitellen myös Pohjoismaihin. Ruotsiin Starbucks perusti ensimmäisen kahvilansa Arlandan kansainväliselle lentoasemalle vuonna 2010. Yritys tiedotti heinäkuussa 2011 perustavansa kumppaninsa SSP:n kanssa ensimmäiset kaksi Suomen kahvilaansa Helsinki-Vantaan lentoasemalle. Samalla tiedotettiin myös liikkeen avaamisesta Norjaan Gardermoenin lentoasemalle.


title: Starbucks

text: Suomen ensimmäinen kahvila avattiin 15. toukokuuta 2012 terminaali 2:n saapuvien aulaan, jonne kaikilla on vapaa pääsy. Toinen kahvila avattiin 15. lokakuuta 2012 terminaali 2:n kaukolentojen alueella.


title: Starbucks

text: Kolmas Starbucks avattiin Helsingin keskustaan Akateemisen Kirjakaupan tiloihin 13. marraskuuta 2013. Starbucksilla on kahvila myös Kampin kauppakeskuksessa.


title: Starbucks

text: Vuonna 2015 Starbucks ja Ruokakesko solmivat sopimuksen Starbucks-kahviloiden avaamisesta K-kauppoihin eri puolille Suomea. Tämän sopimuksen myötä Suomen neljäs Starbucks-kahvila avattiin kauppakeskus Selloon Espooseen. Sittemmin Starbucks-kahviloita on perustettu kauppakeskus Itikseen Helsingin Itäkeskuksessa sekä kauppakeskus Jumboon ja Myyrmanniin Vantaalla.


title: Saint Mark (Dominica)

text: Saint Markin alue on yksi Dominican kymmenestä hallinnollisesta alueesta. Sen alue rajautuu Saint Lukeen pohjoisessa ja Saint Patrickiin idässä. Alueen pinta-ala on 5,18 km² ja se on saaren pienin. Asukkaita alueella on 1832 (2011). Alueen asutuskeskuksia ovat Soufrière, Scotts Head ja Gallion.


title: Cachaça

text: Cachaça (port. [kaˈʃasɐ]) on sokeriruokomehusta valmistettu tislattu alkoholijuoma, jota valmistetaan lähinnä Brasiliassa. Sen alkoholiprosentti on 38–54.


title: Cachaça

text: Cachaçaa tuotettiin Brasiliassa vuonna 2007 noin 1,5 miljardia litraa, josta ainoastaan 1 % päätyi vientiin. Cachaçamerkkejä on Brasiliassa yli 4 000 ja valmistajia noin 30 000. Tunnetuimmat merkit ovat "Pitú" ja "51". Teollista cachaçaa valmistetaan lähinnä São Paulossa ja Cearássa.


title: Cachaça

text: Cachaçan valmistus levisi Brasiliaan orjuuden myötä 1600-luvulla, ja se nousi myöhemmin koko kansan suosikkijuomaksi. Cachaçaa nautitaan Brasiliassa etenkin "cachaçaria"-kuppiloissa. Tunnetuin cachaçapohjainen drinkki on caipirinha, jossa on lisäksi limettiä ja sokeria.


title: Cachaça

text: Cachaçaa valmistetaan kesä-heinäkuussa kerättävästä sokeriruokosadosta. Siihen käytetään vain sokeriruokomehua, ei melassia kuten rommin valmistukseen. Sokeriruokomehuun lisätään usein maissijauhoa, viljan alkiota tai riisiä, ja sen annetaan käydä 18 tunnista kolmeen päivään. Mehuun voidaan käymisen aikana lisätä hedelmiä. Cachaça tislataan perinteisesti pannutislauksella tai teollisesti kolonnitislauksella. Suurinta osaa juomaeristä ei vanhenneta tynnyreissä, mutta joitain parhaita vientiin meneviä merkkejä vanhennetaan vähintään vuoden ajan.


title: Scotts Head

text: Scotts Head on kylä eteläisessä Dominicassa, Saint Markin alueella. Se on saanut nimensä 1700-luvulla eläneen brittiläisen kenraalin mukaan. Lähellä on samanniminen tombolo, joka on Karibianmerellä ainoa lajiaan. Kylän väkiluku on 721.


title: Nwankwo Kanu

text: Nwankwo Christian Kanu (s. 1. elokuuta 1976 Owerri, Nigeria) on entinen nigerialainen jalkapalloilija. Hän oli pelipaikaltaan hyökkääjä.


title: Nwankwo Kanu

text: Kaudesta 2006–2007 Portsmouthia edustanut hyökkääjä on edustanut ennen Fed Worksia (1991–1992), Heartlandia (1992–1993), Ajaxia (1993–1996), Internazionalea (1996–1999), Arsenalia (1999–2004) ja West Bromwichia (2004–2006).


title: Nwankwo Kanu

text: Nigerian jalkapallomaajoukkueessa Kanu on tehnyt 7 maalia 42:ssa pelaamassaan maaottelussa. Debyyttinsä hän teki vuonna 1994 Ruotsia vastaan. Hän oli myös voittamassa olympiakultaa Nigerian joukkueessa vuoden 1996 kesäolympialaisissa.


title: Nwankwo Kanu

text: Myös Nwankwo Kanun nuorempi veli Christopher Kanu on entinen ammattilaisjalkapalloilija.


title: Saint Luke

text: Saint Luken alue on yksi Dominican kymmenestä hallinnollisesta alueesta. Alue rajautuu Saint Georgeen pohjoisessa, Saint Markiin etelässä ja Saint Patrickiin idässä. Alue on yksi Dominican pienimmistä, sen pinta-ala on 7,77 km². Asukasluku oli vuonna 2011 oli 1668. Alueen ainoa asutuskeskus on Pointe Michel.


title: Guaraná Antarctica

text:
Guaraná Antarctica on suosittu, brasilialaisen Companhia Antarctica Paulistan (nykyään osa AmBeviä) vuonna 1921 kehittämä guaranan makuinen virvoitusjuoma.
Suomessa maahantuojana toimii Bevetrade Oy, joka tuo virvoitusjuomaa Portugalista.


title: DOHC

text: DOHC-moottorissa (lyhenne sanoista Double Over Head Camshaft") on kaksi sylinterinkannen yläpuolella olevaa nokka-akselia, jotka saavat käyttövoimansa joko ketjulla tai hihnalla kampiakselin päästä. Vastaavasti SOHC-moottorissa (Single Over Head Camshaft") on pääsääntöisesti yksi nokka-akseli.


title: DOHC

text: Louis Chevrolet patentoi DOHC-venttiilikoneiston vuonna 1919.


title: Jääkiekkokypärä

text: Jääkiekkokypärä on yksi jääkiekkoilijan tärkeimmistä suojavarusteista. Kypärä suojaa päätä iskuilta kovan ulkokuorensa ja sisällä olevien pehmusteiden ansiosta. Nuorten pelaajien käyttämissä kypärissä on kaksi kasvoja suojaavaa osaa, ristikko ja pleksi/visiiri. Pelkällä pleksillä/visiirillä (siis ilman ristikkoa) varustetulla kypärällä saavat pelata A-juniori ikäiset pelaajat (ovat joko yli 18-vuotiaita, tai täyttävät sen kyseisenä vuonna). Ilman minkäänlaista kasvosuojusta saavat pelata vain vanhemmat pelaajat ja sekin on liigakohtaista.


title: Jääkiekkokypärä

text: Lainaus IIHF:n sääntökirjasta, sääntö 223 a) :"Kypärä on pidettävä päässä siten, että kypärän alareuna ei ole enempää kuin yhtä sormen leveyttä kulmakarvojen yläpuolella, ja leukanauhan ollessa kiinnitettynä ei leukanauhan ja leuan välissä saa olla enempää tilaa kuin yhden sormen paksuuden verran."


title: Jääkiekkokypärä

text: Jos kenttäpelaajan kypärä irtoaa päästä pelitilanteessa, hänen on välittömästi mentävä pelaajapenkilleen. Säännön rikkomisesta tuomitaan pieni rangaistus.


title: Jääkiekkokypärä

text: Vaikka kypäriä oli nähty jääkiekossa jo 1930-luvulta alkaen, niiden käyttö alkoi yleistyä vasta 1970-luvulla. NHL:ssä havahduttiin tilanteeseen ensimmäisen kerran, kun Bill Masterton toistaiseksi ainoana NHL:n historiassa kuoli ottelussa saamaansa vammaan lyötyään päänsä ja saatuaan aivovamman. Kypärään alettiin suhtautua vakavammin, mutta vielä 1970-luvulla useimmilla pelaajilla ei ollut kypärää. NHL:ssä kypärä tuli pakolliseksi kaudella 1979–1980. Kuitenkin sääntö käytännössä koski vain tulokkaita, sillä vanhemmat pelaajat saivat pelata vielä 1980-luvullakin ilman kypärää. Esimerkiksi Montreal Canadiens -legenda Guy Lafleur pelasi ilman kypärää uransa loppuun asti eli kaudelle 1990–1991. Vuonna 1997 NHL-uransa lopettanut Craig MacTavish oli viimeinen ilman kypärää pelannut NHL-pelaaja.


title: G. K. Chesterton

text: Gilbert Keith Chesterton (29. toukokuuta 1874 Kensington Iso-Britannia – 14. kesäkuuta 1936 Beaconsfield Iso-Britannia) oli englantilainen kirjailija, journalisti ja runoilija.


title: G. K. Chesterton

text: Chestertonin isä Edward Chesterton oli kiinteistövälittäjä ja äiti Marie Grosjean ranskalaista syntyperää. Hän oppi puhumaan vasta kolmivuotiaana ja kirjoittamaan kahdeksanvuotiaana, mutta halusi jo lapsena tulla kirjailijaksi. Ylioppilastutkinnon suoritettuaan hän meni taidekouluun, mutta ryhtyi 21 vuotta täytettyään lehtimieheksi, kriitikoksi ja kustannustoimittajaksi. Omia kirjoituksiaan hän julkaisi aluksi aikakauslehdissä. Naimisiin Chesterton meni 1901 Frances Bloggin kanssa. Edellisenä vuonna olivat ilmestyneet hänen runokokoelmansa "Greybeards at Play" ja"The Wild Knight and Other Poems". Ensimmäinen romaani "Napoleon of Notting Hill" julkaistiin 1904 ja ensimmäisen rikosromaaninsa "The Man who was Thursday" ("Mies joka oli Torstaina : painajainen") Chesterton julkaisi 1908.


title: G. K. Chesterton

text: Chesterton lienee parhaiten tunnettu niistä rikosromaaneistaan, joiden pääosassa esiintyy Isä Brown -niminen pappi, jolla on hyvä ihmistuntemus ja suuri sateenvarjo. Isä Brownin mielestä rikolliset ovat vain johdatusta kaipaavia "eksyneitä lampaita". Isä Brown -kertomuksia ilmestyi kaikkiaan noin viitisenkymmentä ja niitä on käännetty lukuisille kielille, myös suomeksi. Isä Brown -romaanien pohjalta on tehty myös televisiosarja "Isä Brown ja hänen laumansa", jossa pääroolia esittää Mark Williams. Chestertonia pidetään usein Arthur Conan Doylen ja Agatha Christien ohella yhtenä vanhan englantilaisen salapoliisikirjallisuuden kärkikirjailijoista. Hän oli 1920-luvulla perustamassa kuuluisaa salapoliisikirjailijoiden kerhoa Detection Clubia muun muassa Dorothy L. Sayersin ja Agatha Christien kanssa. Chesterton kirjoitti silti myös artikkeleita "Daily News", "Illustrated London News" ja myöhemmin omaan "G. K.'s Weekly" -lehteensä. Lisäksi hän kirjoitti artikkeleita Encyclopædia Britannica -tietosanakirjaan sekä lyhyen Englannin populaarihistorian. Chesterton tunnetaan myös sitaateistaan, joita löytää vähän väliä muiden kirjailijoiden alkulehdiltä. Lisäksi monet tunnetut kirjailijat kuten Susanna Clarke, Gene Wolfe, Jorge Luis Borges, Gabriel García Márquez ja Geoffrey Ashe ovat saaneet vaikutteita hänen ajatustyylistään ja teoksistaan.


title: G. K. Chesterton

text: Chesterton, joka kääntyi aikuisiällä katoliseksi, ihaili sir Thomas Morea ja luonnehti tätä "Englannin historian suurimmaksi historialliseksi henkilöksi". Hän on myös saanut vaikutteita useilta henkilöiltä, kuten Tuomas Akvinolaiselta. Chesterton ei koskaan käyttänyt eikä hyväksynyt sanaa konservatiivi. "Oikea oppi" -teoksessa hän sanoi olevansa reformin kannalla. ”Konservatismi perustuu ajatukseen, että asioiden jättäminen rauhaan merkitsee niiden jättämistä sellaisiksi kuin ne ovat. Se ei pidä paikkaansa. Jos jokin asia jätetään rauhaan, se jätetään muutosten vyöryn alle.”


title: G. K. Chesterton

text: Nykyaikaisen distributismin perusteos ja tiivistelmä on Chestertonin teos "The Outline of Sanity" vuodelta 1926. Tämän lisäksi näitä opillisia perusteita esiteltiin muun muassa Chestertonin kirjoittamissa "The American Reviewin" artikkeleissa. Chesterton kehitti distributistista ajattelua lähinnä Yhdysvalloissa, mutta se myös omaksuttiin 1930-luvulla katolisen työväenliikkeen opiksi.


title: Arvokruunu

text: Arvokruunu on heraldiikassa vaakunan tai kypärän päälle sijoitettu kantajan arvoa osoittava tunnus. Arvokruunujen muoto ja lukumäärä vaihtelevat heraldisten kulttuurien sekä aikakausien mukaisesti. Suomessa sovelletussa pohjoismaisessa heraldiikassa arvokruunuja on varsinaisesti kolme: kreivillinen, vapaaherrallinen ja ritarikruunu. Näiden lisäksi on käytetty kuninkaallista ja suuriruhtinaallista kruunua. Muualla edellä mainittujen lisäksi voi esiintyä vielä ruhtinaallinen, herttuallinen tai keisarillinen kruunu.


title: Arvokruunu

text: Suomen vaakunassa oli ennen vuotta 1920 suuriruhtinaskunnan kruunu. Suomen historiallisten maakuntien vaakunoista Varsinais-Suomen, Satakunnan, Hämeen ja Karjalan vaakunoissa on herttuakunnan kruunu, muissa kreivikunnan kruunu.


title: Arvokruunu

text: Kaikki vaakunassa tai sen päällä esiintyvät kruunut eivät ole arvokruunuja, vaan myös koristelutarkoituksiin voi käyttää kruunua. Esimerkiksi jotkut kaupungit käyttävät muurikruunua, Suomessa esimerkiksi Pori.


title: Konnivesi

text: Konnivesi on järvi Kymijoen vesistössä Kymijoen alkuosan järvireitin varrella. Järvi sijaitsee Päijät-Hämeen ja Kymenlaakson maakuntien rajamailla Heinolan ja Iitin kuntien alueella.


title: Konnivesi

text: Kymijoen vesistön pääjärven Päijänteen vedet laskevat Kalkkisten kanavan ja kosken sekä Ruotsalaisen kautta Konniveteen ja sieltä edelleen Jaalan Pyhäjärveen. Konniveden pohjoiseen haaraan laskee vedet Räävelistä Heinolan kirkonkylässä sijaitsevan Sulkavankosken kautta.


title: Konnivesi

text: Konniveden pinta-ala on noin 50 km² ja tilavuus 0,72 km³. Korkeus merenpinnasta on 77 metriä. Rantaviivaa järvellä on yli 300 km. Konnivesi on keskimäärin 14 metriä syvä. Suurimmillaan sen syvyys on 53,08 metriä. Konnivettä voi luonnehtia tyypilliseksi karuksi ja vähäravinteiseksi keskikokoiseksi järveksi, jossa on useita saaria, kapeita lahtia ja niemiä. Suurin pituus on noin 20 km. Järven eteläosassa on kalliomaalauksia.


title: Konnivesi

text: Konniveden läntisen eli Heinolasta lähtevän haaran vesi ei ole luonnollisen puhdasta johtuen Heinolan teollisuudesta ja muista päästöistä. Kuitenkin vesi on nykyisin huomattavasti puhtaampaa kuin vielä pari kolme vuosikymmentä sitten. Järven pohjoishaarasta tuleva vesi on laadultaan ensiluokkaista.


title: Konnivesi

text: Konniveden kaakkoiskulmalla on Iitin kuntaan kuuluva Vuolenkosken kylä. Vuolenkosken voimalaitos sulkee toistaiseksi Kymijoen käyttömahdollisuuden veneilyreittinä. Vuolenkoskelta pari kilometriä koilliseen on Kimolan kanavan läntinen suuaukko. Kanavasta ei vielä pääse veneillä läpi koska siinä on vain tukkinippujen nostoon soveltuva laitteisto joka on nyt purettu ja työt jatkuvat veneväylän auki saamiseksi Matkailupiirit ovat toivoneet kanavan muuttamista veneilylle soveltuvaksi jolloin Konnivedeltä pääsisi Pyhäjärvelle ja edelleen Kuusankoskelle.


title: Konnivesi

text: Konnivedellä on Heinolan, Vuolenkosken ja Sulkavankosken väleillä viralliset laivareitit reimareineen. Kesäisin järvellä kulkee kaupallistakin liikennettä. Järvi on luodattu merikarttaa varten tarkkaan vasta viime vuosina. Sen sijaan Heinolan länsipuolisesta Ruotsalaisesta merikartta on ollut saatavilla lähes 100 vuoden ajan.


title: Accenture

text: Accenture on maailmanlaajuisesti toimiva strategian, konsultoinnin, digitaalisuuden, teknologian ja ulkoistamisen asiantuntijapalveluita tarjoava yritys, jonka toiminta kattaa yli 40 toimialaa ja kaikki liiketoiminta-alueet. Yhtiöllä on 449 000 työntekijää ja toimintaa 120 maassa.


title: Accenture

text: Accenturen liikevaihto oli 31. elokuuta 2017 päättyneenä tilivuotena 34,9 miljardia dollaria. Pohjois-Amerikan osuus liikevaihdosta oli 47 %, Euroopan 34 % ja muiden maiden 19 %.


title: Accenture

text: Accenturen toiminta koostuu viidestä liiketoimintayksiköstä (strategia, konsultointi, digitaalisen liiketoiminnan palvelut, teknologiapalvelut ja liiketoimintaprosessian ulkoistus) ja viidestä toimialayksiköstä, jotka ovat Communications, Media & Technology, Financial Services, Health and Public Services, Products ja Resources. Accentureen kuuluvat myös palveluyritys Fjord sekä Accenturen ja Microsoftin perustama yhteisyritys Avanade, joka keskittyy Microsoftin yritysohjelmistojen integrointiin.


title: Accenture

text: Accenture on listattu New Yorkin pörssissä (NYSE), ja sen markkina-arvo oli toukokuussa 2018 noin 100 mrd USD. Yrityksen pääjohtajana (CEO) on joulukuusta 2011 alkaen toiminut Pierre Nanterme.


title: Accenture

text: Yhtiö perustettiin nykyisessä muodossaan vuonna 1989, jolloin se irrotettiin Arthur Andersenista omaksi osakseen nimellä Andersen Consulting. Yhtiön juuret johtavat kuitenkin vuoteen 1953, jolloin General Electric pyysi Arthur Andersenia tekemään esiselvityksen palkanlaskennan ja tuotannon automatisoinnista tietokoneiden avulla 64 000 dollarin hintaan. Esiselvitys johti vuonna 1954 Yhdysvaltain ensimmäisen kaupalliseen käyttöön tarkoitetun elektronisen tietokoneen asentamiseen General Electricin tiloihin Kentuckyn Louisvillessä.


title: Accenture

text: Nimi Accenture otettiin käyttöön vuoden 2001 alussa. Sen pohjana on lause ”accent on the future”, ja sitä ehdotti vuonna 2000 Oslon toimiston työntekijä Kim Petersen koko yhtiön laajuisessa BrandStorming-nimikilpailussa.


title: Accenture

text: Accenture listattiin New Yorkin pörssiin (NYSE) 19.7.2001 kaupankäyntitunnuksella ”ACN” osakekohtaiseen listautumishintaan 14,50 USD.


title: Accenture

text: Suomi muodostaa yhdessä Ruotsin, Norjan, Tanskan ja Latvian kanssa Accenture Nordic -yksikön, jota johtaa Accenture Suomen maajohtaja Frank Korsström. Suomessa Accenture työllistää noin 1 400 henkilöä. Yhtiön toimistot sijaitsevat Helsingissä ja Tampereella. Accenture Oy:n, Accenture Services Oy:n ja Accenture Technology Solutions Oy:n emoyhtiö on Bermudalle rekisteröity Accenture Ltd.


title: Accenture

text: Accenture jakaa vuosittain Vuoden Talousjohtaja -palkintoa yhdessä "Talouselämä"-lehden ja Gutta Oy:n kanssa.


title: Arthur Andersen

text: Arthur Andersen oli yksi maailman suurimmista tilintarkastusyrityksistä, joka perustettiin vuonna 1913 Chicagossa. Enron-skandaalin seurauksena yhtiö luopui toimiluvastaan vapaaehtoisesti 2002. Arthur Andersenin konsultointidivisioona, Andersen Consulting eriytyi omaksi yhtiökseen 1989, itsenäistyi 2000 ja otti uudeksi nimekseen Accenture 1.1.2001.


title: Arthur Andersen

text: Yrityksen perusti Arthur Andersen nimellä "Andersen, DeLany & Co" vuonna 1913. Konsultointiosaston erottaminen omaksi yhtiökseen aloitettiin vuonna 1997. Vuonna 2001 sen liikevaihto oli 9,3 miljardia dollaria ja sillä oli 85 000 työntekijää 84 maassa.


title: Arthur Andersen

text: Yhtiön Yhdysvaltain ulkopuoliset toimistot yhdistyivät KPMG:een


title: Chapter 11

text: Chapter 11 tarkoittaa Yhdysvaltojen liittovaltion konkurssilain määräyksiä, jotka sääntelevat yrityksen uudelleenjärjestelyä tilanteessa, jossa yritys ei pysty suoriutumaan veloistaan. Menettely on samankaltainen kuin Suomen lainsäädännön mukainen yrityssaneeraus. Chapter 7 taas tarkoittaa säännöksiä yrityksen likvidoinnista, joka on hyvin lähellä Suomen lainsäädännön mukaista konkurssia.


title: Uusbarokki

text: Uusbarokki on huonekaluissa, taiteessa, arkkitehtuurissa ja kulttuurissa noin 1870–1900 (erityisesti 1880–1890) esiintynyt kertaustyyliksi kutsuttu ilmiö, joka ajallisesti sijoittui uusrenessanssin ja uusrokokoon väliin.


title: Uusbarokki

text: Ranskassa tyylistä käytetään nimitystä Beaux-Arts. Ranskalainen määritelmä sijoittaa Beaux-Arts –tyylin myöhäiseksi uusklassismin ilmentymäksi.


title: Uusbarokki

text: Uusbarokin ja Beaux-Arts -tyylin ominaispiirteinä voidaan pitää seuraavia päälinjoja:


title: America West Airlines

text: America West Airlines oli yhdysvaltalainen lentoyhtiö, joka yhdistyi US Airwaysin kanssa 2005. Tammikuusta 2006 lähtien kaikki America Westin lennot operoitiin US Airwaysin väreissä, tosin yhtiöiden toiminta oli vuoteen 2007 asti eriytetty. America West lensi yli 80 kohteeseen 140 lentokoneellansa.


title: America West Airlines

text: Toimintansa aikana America West Airlines käytti seuraavia konetyyppejä:


title: Cimber Sterling

text: Cimber Sterling oli tanskalainen lentoyhtiö, joka perustettiin vuonna 1950 nimellä Cimber Air. Ostettuaan vuonna 2008 osia konkurssiin ajautuneen Sterling Airlinesin liiketoiminnasta yhtiö muutti nimensä nykyiseen muotoon. Omien lentojensa ohella yhtiö operoi Tanskan ja Pohjois-Euroopan sisäisiä lentoja SAS:lle ja Lufthansalle.


title: Cimber Sterling

text: Kesällä 2011 uutisoitiin, että Cimber Sterlingillä on taloudellisia vaikeuksia ja että Manswell Enterprises on tekemässä yhtiöön oman pääoman sijoitusta, jolla se saisi 70 %:n omistusosuuden yhtiöstä. Manswell Enterprises on ukrainalaisen oligarkin Ihor Kolomoyskyin määräysvallassa oleva yhtiö, joka on rekisteröity Kyprokselle. Cimber Sterling hakeutui konkurssiin 3. toukokuuta 2012.


title: Pankow (hallintoalue)

text: Pankow on yksi Berliinin 12 hallintoalueesta (), joilla on oma, paikallisvaaleissa valittu hallintonsa ja rajoitettu itsemääräämisoikeus. Vuonna 2001 se yhdistyi silloisten Prenzlauer Bergin ja Weißenseen hallintoalueiden kanssa. Laajentunut hallintoalue säilytti nimen Pankow. Alue on 103,07 km² laaja ja 30.6.2016 siellä asui 394 816 asukasta.


title: Pankow (hallintoalue)

text: Berliiniläisten keskuudessa "Pankow" viittaa yleensä Pankowin kaupunginosaan, ei samannimiseen hallintoalueeseen.


title: Pankow (hallintoalue)

text: Itä-Saksan alkuvuosina Pankow oli usean hallituksen jäsenen kotipaikka.


title: Kateviljely

text: Kateviljely on puutarhakasvien viljelymenetelmä, jossa maata ei muokata, vaan kasvien juurelle leviteään orgaanista ainetta kuten puiden kariketta, heinää, ruohosilppua tai syyslehtiä. Kateaineet kompostoituvat ja vapauttavat lämpöä. Ne houkuttelevat kastematoja ja muita makrohajottajia, jotka kuohkeuttavat maata myös kasvien juuristossa. Katekerros estää yksivuotisten rikkaruohojen juurtumista ja maan kuivumista. Erityisen hyvin kateviljely sopii savimaalle, joka kuivina kesinä uhkaa kovettua kuivaksi kuoreksi. Sadekesänä kate estää esimerkiksi mansikoiden likaantumisen mutaisella maanpinnalla.


title: Kateviljely

text: Esimerkkejä kateviljelyyn sopivista kasveista ovat mansikka, kurpitsa, peruna, marjapensaat ja yrtit. Katetta levitetään 10–20 cm kerros keväällä, kun maa on lämmennyt.


title: Charles Webster Leadbeater

text: C. W. Leadbeater (16. helmikuuta 1854 Stockport, Englanti – 1934 Perth, Australia) oli englantilainen pappi ja teosofian kehittäjä, jota väitettiin selvänäkijäksi.


title: Charles Webster Leadbeater

text: Vaikka Leadbeaterin on väitetty syntyneen vuonna 1847, hänen todellinen syntymävuotensa oli hänen elämäkertansa kirjoittajan mukaan 1854. Hänen isänsä Charles oli syntyisin Lincolnista ja hänen äitinsä Emma Liverpoolista. Vuonna 1861 perhe muutti Lontooseen.


title: Charles Webster Leadbeater

text: Leadbeater lähti opiskelemaan Oxfordin yliopistoon, mutta joutui keskeyttämään opintonsa vuonna 1866 pankin, jossa perheen rahat olivat sijoitettuina, lopetettua toimintansa. Leadbeaterin eno William Wolfe Capes oli huomattava anglikaanipappi, ja hänen vaikutuksestaan Winchesterin piispa vihki Leadbeaterin papiksi 1879 Farnhamissa.


title: Charles Webster Leadbeater

text: Alfred Percy Sinnettin kirja "Occult World" sai Leadbeaterin kiinnostumaan okkultismista, ja hän liittyi Teosofiseen seuraan vuonna 1883. Seuraavana vuonna hän tapasi Helena Petrovna Blavatskyn, kun tämä oli käymässä Lontoossa. Kun Blavatsky hyväksyi hänet "oppilaakseen", hän erosi kirkosta, ryhtyi vegetaristiksi, katkaisi kaikki siteensä Englantiin ja seurasi tätä Intiaan. Intiassa hän kertoi saaneensa Blavatskyn tavoin opetusta Viisauden Mestareilta. Kriittisen näkemyksen mukaan kyseisiä olentoja ei ole oikeasti olemassa vaan heidän kirjoittamikseen väitetyt Mahatmakirjeet ovat tekaistuja.


title: Charles Webster Leadbeater

text: Intiassa Leadbeater asui aluksi Adyarissa ja myöhemmin useita vuosia Ceylonilla, jossa hän opetti H. S. Olcottin perustamassa köyhille pojille tarkoitetussa koulussa. Vuonna 1889 Sinnett pyysi häntä palaamaan Englantiin poikansa yksityisopettajaksi.


title: Charles Webster Leadbeater

text: Ei ole tiedossa, milloin ja miksi hän lisäsi ikäänsä seitsemän vuotta, mutta jossakin vaiheessa kahdenkymmenen seuraavan vuoden aikana hän alkoi väittää syntyneensä 1847. Vuodesta 1895 hän ja Annie Besant ryhtyivät tekemään yhdessä kosmosta, ihmiskunnan syntyä, kemiaa ja elementtejä koskevia okkulttisia tutkimuksia. Vuonna 1908 hän avusti Besantin kanssa Herbert Whyteä perustamaan lapsille ja nuorille suunnatun "The Order of the Round Table" -ritarikunnan. Leadbeater toimi myös George Arundalen yksityisopettajana.


title: Charles Webster Leadbeater

text: Vuonna 1906 Leadbeateria syytettiin ensimmäisen kerran pederastiasta. Leadbeaterin Englantiin paluun jälkeen 14-vuotias seuran Chicagon kirjeenvaihtajan poika, jonka Leadbeater oli ottanut mukaansa San Franciscoon ensimmäisellä luentomatkallaan, tunnusti vanhemmilleen syyn mentoriaan kohtaan tuntemaansa vastenmielisyyteen – Leadbeater oli rohkaissut häntä harrastamaan masturbaatiota. Lähes samaan aikaan myös toinen teosofisen liikkeen virkailija syytti Leadbeateria samasta rikoksesta. Tapauksia tutkimaan asetettiin komissio, mutta ennen kuin se ehti aloittaa tutkimuksensa, Leadbeater erosi teosofisesta seurasta, kuten hän eversti Olcottille kertoi: "Säästääkseen seuran häpeältä."


title: Charles Webster Leadbeater

text: Leadbeater kirjoitti myös Annie Besantille tapauksesta kirjeessä: "...Kun pojat tulivat minun hoiviini, mainitsin heille tästä asiasta [masturbaatiosta] muiden asioiden ohessa, yrittäen aina välttää kaikenlaista valheellista häpeää ja tehdä asian niin luonnolliseksi ja yksinkertaiseksi kuin mahdollista..."


title: Charles Webster Leadbeater

text: Leadbeateria ei koskaan syytetty pederastiasta oikeudessa, vaikka on todisteita, jotka antavat olettaa, että hänellä oli seksuaalisia suhteita oppilaidensa kanssa Yhdysvalloissa, Intiassa ja Australiassa. Elämäkertoja Peter Michel uskoo, että syytösten takana olivat Leadbeaterin oletetut vihamiehet: Alexander Fullerton, Herbert Burrows, G. R. S. Mead, Hubert van Hook, Katherine Tingley ja Hilda Martyn.


title: Charles Webster Leadbeater

text: Leadbeaterin tunnetuin teko oli Jiddu Krishnamurtin löytäminen huhtikuussa 1909 Intiassa Teosofisen seuran päämajan yksityisrannalta. Krishnamurti ja hänen perheensä olivat asuneet päämajassa tuolloin jo muutamia kuukausia. Krishnamurtista oli määrä tulla "maailmanopettaja", jota monet teosofit olivat odottaneet. Leadbeater uskoi voivansa nähdä edellisiä elämiä, ja hän käytti tätä kykyään Krishnamurtiin. Leadbeaterin mukaan Krishnamurti oli todelliselta nimeltään Alcyone, ja hän julkaisi 30 tämän edellistä elämää The Theosophist -lehdessä huhtikuusta 1910 lähtien. Tarkastellut elämät ulottuivat vuodesta 20 000 eaa. vuoteen 624 jaa. Alcyone oli naispuolinen yhdessätoista elämästä. Leadbeater johti Krishnamurtin koulutusta ja valmistamista tehtäväänsä aina vuoteen 1915 asti, jolloin muutti Australiaan. Aikuisena Krishnamurti ilmoitti, että hän ei ole odotettu Maailmanopettaja.


title: Charles Webster Leadbeater

text: Australiassa Leadbeater liittyi J. I. Wedgwoodin perustamaan Vapaaseen Katoliseen Kirkkoon ja ryhtyi sen piispaksi 1916.


title: Charles Webster Leadbeater

text: Leadbeater esitti käyttävänsä selvänäköisyyttään muun muassa auran ja chakrojen tutkimiseen ja kirjoitti useita kirjoja, muun muassa "The Chakras" ja "Man, Visible and Invisible". Leadbeater herätti huomiota


title: Charles Webster Leadbeater

text: kirjassa "The Inner Life" esittämillään väitteillä, että Marsissa elää ihmisen kaltaisia olentoja, joiden ulkonäköä, kulttuuria, yhteiskuntaa ja teknologiaa hän kykeni kuvailemaan tarkoin. Väite liittyi teosofiseen uskomukseen, että ihmiset ovat aiemmin asuneet Marsissa ja että Merkurius olisi planetaarisessa kiertokulussa ihmiskunnan seuraava koti.


title: Charles Webster Leadbeater

text: Kirjassa "Occult Chemistry" hän yhdessä Annie Besantin kanssa esitti näkemyksensä atomin rakenteesta. Leadbeater väitti psykokineettisesti kykenevänsä pysäyttämään atomin liikeen ja tarkastelemaan sitä ns. kolmannen silmän avulla. Leadbeaterin ja Besantin julkaisemat tulokset eivät vastaa nykytieteen näkemyksiä. Heidän kuvailemiaan alkuaineita occultumia ja adyariumia ei ole löydetty.


title: Hönow

text: Hönow on kylä Brandenburgissa itäisessä Saksassa lähellä Berliiniä. Hönowissä asuu noin 8 300 asukasta.


title: Hönow

text: Hönöwin alueen uskotaan olleen alkujaan vendien asuttama. Paikalliset rajakreivit rakensivat 1200-luvulla alueelle linnoituksen, joka mainitaan ensimmäisen kerran Kaarle IV:n maakirjoissa. Hönow tuhoutui lähes täysin hussilaissodissa vuonna 1432 ja kolmikymmenvuotisessa sodassa 1600-luvun alkupuolella. Hönöwin linnoitus vahingoittui toisessa maailmansodassa, eikä sitä enää ole olemassa.


title: Hönow

text: Hönöwin ainoa kolmikymmenvuotisesta sodasta selvinnyt rakennus on myöhäisromaanista arkkitehtuuria edustava kirkko.


title: Hönow

text: Hönowiin liikennöi Berliinin metron linja U5.


title: Hönow

text: Saksalainen jalkapalloilija Lewin Schumann on Hönowista kotoisin.


title: Kari Virtanen

text: Kari Virtanen oli lokakuussa 2014 Suomen neljänneksi yleisin kutsumanimen ja sukunimen yhdistelmä. Tunnettuja Kari Virtasia:


title: Bruno Mathsson -palkinto

text: Bruno Mathsson -palkinto on ruotsalainen muotoilun palkinto, jonka myöntää vuosittain Karin och Bruno Mathsson Fond.


title: Bruno Mathsson -palkinto

text: Palkinto on myönnetty vuodesta 1984 alkaen. Palkintosumma on 100 000 kruunua.


title: Bruno Mathsson -palkinto

text: Vuonna 2006 palkinnon sai arkkitehti, muotoilija Ilkka Suppanen. Sen on aiemmin saanut kolme suomalaista muotoilijaa: 1999 Simo Heikkilä, 1990 Liisa Kiiski ja 1987 Kari Virtanen (yhdessä Odd Thorsenin kanssa).


title: Bruno Mathsson -palkinto

text: Palkinto on nimetty ruotsalaisen arkkitehdin ja muotoilijan Bruno Mathssonin (1907–1988) mukaan.


title: Arabian Lawrence

text: Arabian Lawrence () on David Leanin ohjaama vuonna 1962 ensi-iltansa saanut brittiläinen elokuva. Elokuvan tuotti Sam Spiegel ja käsikirjoituksesta vastasivat Robert Bolt ja Michael Wilson. Elokuvan pääosassa näyttelee brittiläinen Peter O’Toole. Elokuvamusiikin sävelsi Maurice Jarre ja kuvauksesta vastasi Freddie Young, jotka palkittiin molemmat Oscareilla, samoin kuin Lean ja Spiegel. Elokuva voitti yhteensä seitsemän Oscar-palkintoa, mukaan lukien palkinto parhaasta elokuvasta. Elokuva voitti lisäksi neljä BAFTA-palkintoa, kuusi Golden Globea ja useita muita palkintoja. Elokuva oli katsoja- ja kriitikkomenestys ja sijoittuu korkealle useissa listauksissa kaikkien aikojen parhaimmista elokuvista.


title: Arabian Lawrence

text: Elokuva käsittelee nuoren brittiupseerin T. E. Lawrencen osuutta Osmanien valtakuntaa vastaan ensimmäisen maailmansodan aikana käydyssä arabikapinassa. Elokuva pohjautuu tositapahtumiin, joita Lawrence kuvaa sodan jälkeen julkaisemassaan omaelämäkerrallisessa teoksessa "Seven Pillars of Wisdom" (1922). Elokuvan teemoihin kuuluu Lawrencen henkinen kamppailu sodan väkivaltaisuuden, oman identiteettinsä ja brittien ja arabiheimojen välille jakaantuneen uskollisuutensa kanssa. Elokuvan juonen ja oikeisiin henkilöihin perustuneiden roolihahmojen historiallinen tarkkuus on herättänyt kritiikkiä; kriitikoiden joukossa oli muun muassa Lawrencen nuorempi veli A. W. Lawrence.


title: Arabian Lawrence

text: Elokuva esitetään kahdessa osassa, joiden välissä on väliaika.


title: Arabian Lawrence

text: Elokuva alkaa vuodesta 1935, kun Lawrence menehtyy moottoripyöräonnettomuudessa. Muistotilaisuuden jälkeen kerronta siirtyy Arabikapinan alkuvaiheeseen, jolloin nuori Lawrence toimii Britannian armeijan luutnanttina Kairossa. Lawrence on joutunut kenraali Murrayn silmätikuksi epäsovinnaisen käytöksensä vuoksi ja hänet lähetetään Murrayn vähäisestä innostuksesta huolimatta ottamaan selvää turkkilaisia vastaan kapinaa käyvästä prinssi Faisalista. Lawrence voittaa Faisalin luottamuksen ja ryhtyy Sherif Alin kanssa johtamaan tämän joukkoja sodassa turkkilaisia vastaan. Samaan aikaan Lawrence ryhtyy käyttämään perinteistä arabikaapua brittiunivormun sijaan.


title: Arabian Lawrence

text: Lawrence ja Sherif Ali suostuttelevat turkkilaisten palkkalistoilla olevan Howeitat-heimon päällikön Auda ibu Tayin liittymään joukkoonsa ja kääntymään turkkilaisia vastaan. Lawrencen johtamat arabijoukot onnistuvat valtaamaan strategisesti tärkeän Akaban kaupungin, minkä jälkeen Lawrence ryhtyy johtamaan sissisotaa turkkilaisia vastaan ja häiritsee näiden rautatietä räjäyttämällä junia. Lawrencen joukot onnistuvat lopulta valtaamaan Damaskoksen ennen brittijoukkoja. Lawrence kuitenkin epäonnistuu yrityksessään luoda Damaskokseen arabihallinto ja joutuu lopulta luovuttamaan kaupungin komennon kenraali Allenbyn komentamille brittijoukoille. Lawrence ylennetään tämän jälkeen everstiksi ja lähetetään kotiin.


title: Arabian Lawrence

text: Elokuvassa on joitakin cameorooleja. Esimerkiksi käsikirjoittaja Robert Bolt nähdään lyhyessä cameoroolissa, kun hän katselee piippunsa kanssa Lawrencea paheksuvan näköisesti upseerien baarissa Kairossa. Ohjaaja David Leanin ääni kuullaan, kun moottoripyöräkuski huutaa Lawrencelle Suezin kanavan yli kysyen: "Kuka olet?".


title: Arabian Lawrence

text: Varhaisimmat T. E. Lawrencen "Seven Pillars of Wisdom" -kirjaan pohjautuvat elokuvaprojektit eivät toteutuneet. Oikeudet Lawrencen kirjaan omistanut Alexander Korda oli luvannut Lawrencelle, joka oli huolestunut elokuvaan liittyvästä julkisuudesta, olla tekemättä kirjasta elokuvaa tämän elinaikana. Lawrencen kuoltua 1935 Korda omisti edelleen oikeudet teokseen ja aloitti elokuvaprojektin uudestaan. Hän harkitsi Lawrencen rooliin brittiläistä näyttelijää Leslie Howardia, jonka kanssa oli tehnyt yhteistyötä myös aiemmin. Elokuvaprojekti jäi kuitenkin lopulta kesken, sillä rahoituksen löytäminen oli hankalaa ja elokuvaan suhtauduttiin Britannian hallinnossa poliittisesti herkkänä aikana kielteisesti. Lopulta yhdysvaltalainen elokuvatuottaja Sam Spiegel osti Kordalta kirjan elokuvaoikeudet.


title: Arabian Lawrence

text: Spiegel aloitti palkkaamalla yhdysvaltalaisen Michael Wilsonin uudelleenkirjoittamaan Miles Mallesonin Kordalle tekemän käsikirjoituksen. Spiegel ei kuitenkaan ollut siihen tyytyväinen, vaan palkkasi brittiläisen Robert Boltin uudelleenkirjoittamaan sen. Spiegel harkitsi Lawrencen rooliin tunnettua yhdysvaltalaisnäyttelijää Marlon Brandoa, ja sai taivuteltua Columbia Picturesin rahoittamaan elokuvan. Spiegel sai pidettyä Columbia Picturesin mukana projektissa vielä senkin jälkeen, kun Brando ja brittinäyttelijä Albert Finney kieltäytyivät. Lopulta Spiegel sai Columbia Picturesin hyväksymään päärooliin suhteellisen tuntemattoman brittinäyttelijän Peter O’Toolen ja ohjaajaksi brittiläisen David Leanin, jonka kanssa hän oli tehnyt aiemmin yhteistyötä elokuvassa "Kwai-joen silta" (1957). Spiegel tuotti elokuvan Horizon Pictures -yhtiönsä kautta.


title: Arabian Lawrence

text: Elokuvan kuvaukset aloitettiin Jordaniassa 15. toukokuuta 1961 Jebel el Tubeiqin aavikkoseudulla. Kuvausolosuhteet olivat vaativat: kameroita jouduttiin suojaamaan auringolta kosteilla pyyhkeillä sekä rantavarjoilla ja filmejä säilytettiin pakasteautossa kuumuuden vuoksi. Jordanian kuningas Hussein teki yhteistyötä tuotannon kanssa, sillä uskoi elokuvan tehostavan alueen matkailua. Teknisten rajoitusten vuoksi ohjaaja Lean ei voinut katsoa kuvaamiansa otoksia paikan päällä, vaan kuvamateriaali lähetettiin Lontooseen tarkasteltavaksi. Kuvaukset päätettiin Jordaniassa 18. syyskuuta kuvausten venyessä ja budjetin alkaessa ylittyä.


title: Arabian Lawrence

text: Jordanian jälkeen kuvaukset olivat noin kuuden viikon tauolla, jonka jälkeen niitä jatkettiin 18. joulukuuta Espanjassa. Sisätiloissa tapahtuvia kohtauksia kuvattiin paljon Sevillassa, jonka maurilaisvaikutteisia rakennuksia käytettiin kuvauksissa hyväksi. Sevillan jälkeen kuvaukset siirrettiin Almeríaan, jossa kuvattiin muun muassa hyökkäys Akabaan sekä rautatiekohtaukset. Akaba-kohtauksen kuvausten aikana syntyi vakava vaaratilanne, kun O’Toole tippui kamelinsa selästä perässä tulevan ratsujoukon tielle. Kameli kuitenkin esti O’Toolea tulemasta tallotuksi seisomalla tämän yläpuolella suojana. Kuvaukset päätettiin Espanjassa 4. heinäkuuta 1962 ja siirrettiin Marokkoon.


title: Arabian Lawrence

text: Kuvauskalusto kuljetettiin rahtilaivalla Casablancaan, josta se vietiin rekoilla kuvauspaikalle Ouarzazaten kaupunkiin. Kuvaukset jatkuivat 18. heinäkuuta Jordanian kaltaisissa aavikko-olosuhteissa. Kuvauksiin osallistuivat paikallisen armeijan sotilaat, joita tarvittiin Tafasin verilöylyn lavastamiseen. Sotilaat olivat tyytymättömiä kuvausolosuhteisiin ja rupesivat ammuskelemaan ilmaan palkkojen ollessa myöhässä. Selvisi, että sotilaiden palkkoja oli lähetetty yksityistilille Pariisiin. Kuvaukset päättyivät Marokossa elokuun puolessa välissä ja tuotantoryhmä palasi Lontooseen. Syyskuussa kuvattiin vielä Englantiin sijoittuvat kohtaukset, mukaan lukien St Paulin katedraalin muistotilaisuus. Joitain otoksia kuvattiin Imperial Sand Dunes -alueella Kaliforniassa, Yhdysvalloissa.


title: Arabian Lawrence

text: Spiegel oli sopinut elokuvan ensi-iltapäivät Britanniassa ja Yhdysvalloissa jo kuvausten aikana, joten elokuvan jälkituotantoon jäi ainoastaan neljä kuukautta aikaa. Lean ja leikkaaja Anne V. Coates olivat jo vuoden 1961 kuvaustauon aikana katsoneet Jordaniassa kuvatun materiaalin, ja Lean oli jättänyt Coatesille alustavat ohjeet sen leikkaamisesta. Lean ja Coates aloittivat leikkaamisen elokuvan loppupuolelta, jonka filmiä ei oltu vielä leikattu. Saatuaan valmiiksi elokuvan loppupuolen he siirtyivät käsittelemään elokuvan alkupuolta. Elokuva saatiin lopulta viimeisteltyä juuri ajoissa ensi-iltaa varten. Lopullinen versio oli 222 minuuttia pitkä. Columbia Pictures pelkäsi yleisön pitkästyvän näin pitkän elokuvan aikana ja painosti Spiegeliä lyhentämään sitä. Spiegel kuitenkin puolusti elokuvan leikkausta ja studio antoi toistaiseksi periksi.


title: Arabian Lawrence

text: William Walton ja Arnold Malcom, joista jälkimmäinen sävelsi musiikin "Kwai-joen siltaan", kieltäytyivät säveltämisestä nähtyään elokuvan raakaversion. Spiegelille tuli seuraavaksi mieleen yhdysvaltalainen säveltäjä Richard Rodgers, joka oli muun muassa säveltänyt itämaista musiikkia elokuvaan "Kuningas ja minä" (1956). Spiegel muisti myös nuoren ranskalaisen säveltäjän Maurice Jarren, joka oli juuri säveltänyt musiikkia ranskalaiseen elokuvaan "Kohtalokas sunnuntai" (1962), jossa tällä oli sijoituksia. Spiegel päätti antaa Richard Rodgersin säveltää elokuvan musiikin ja Maurice Jarren orkestroida sen. Spiegel sai syyskuussa postissa Rodgersin säveltämät teemat, jotka Spiegel, Lean ja Jarre kuuntelivat. Rodgersin sävellykset eivät kuitenkaan kuuntelijoiden mielestä sopineet elokuvan kontekstiin, mutta Jarren soittama teema teki Leaniin vaikutuksen.


title: Arabian Lawrence

text: Jarrelle jäi ainoastaan kuusi viikkoa aikaa säveltää kahden tunnin edestä musiikkia elokuvaan. Tiukan aikataulun vuoksi Jarre joutui antamaan orkestroinnin Gerard Schurmannille, joka oli orkestroinut Ernest Goldin sävellyksen Otto Premingerin ohjaamaan "Exodukseen" (1960). Spiegel, joka halusi elokuvan tuotantoon maineikkaita nimiä, valitsi kapellimestariksi brittiläisen kapellimestarin Adrian Boultin. Boultilla ei kuitenkaan ollut kokemusta elokuvamusiikista, joten Jarre korvasi hänet kapellimestarina. Jarre sai sävellyksestään parhaan musiikin Oscar-palkinnon ja elokuvan musiikki on päässyt muun muassa sijalle 3. Yhdysvaltain elokuvainstituutin vuonna 2005 julkaisemassa -listauksessa.


title: Arabian Lawrence

text: Elokuvan ensi-ilta Odeon Leicester Square -elokuvateatterissa Lontoossa 12. joulukuuta 1962 oli kuninkaallinen ensi-ilta, jossa olivat läsnä kuningatar Elisabet II perheineen. Yhdysvalloissa elokuvan ensi-ilta oli 16. joulukuuta 1962 ja Suomessa 13. syyskuuta 1963. Elokuva on tuottanut Yhdysvalloissa 44,8 miljoonaa dollaria ja maailmanlaajuisesti noin 70 miljoonaa dollaria. Elokuvaa kritisoitiin arabimaissa sen tavasta kuvata arabikulttuuria, jonka vuoksi se kiellettiin useissa arabimaissa, mukaan lukien Jordaniassa, joka oli yksi kuvausmaista. Egyptissä, näyttelijä Omar Sharifin kotimaassa, elokuva julkaistiin ja se menestyi hyvin.


title: Arabian Lawrence

text: Elokuvan alkuperäinen vuonna 1962 julkaistu versio oli 222 minuuttia pitkä. Vuonna 1963 yleiseen levitykseen laskettu versio oli 202 minuuttia pitkä ja 1971 teattereissa julkaistiin 187-minuuttinen versio. Elokuvateollisuudessa kiertäneiden huhujen mukaan lyhennykset tehtiin Spiegelin aloitteesta ilman Leanin suostumusta. Coatesin mukaan sekä 1963 että 1970 tehdyt lyhennykset tehtiin yhteistyössä Leanin kanssa, ja että Lean jopa ehdotti niitä. Spiegel ei kuitenkaan ollut Leanille täysin rehellinen elokuvan eri versioista. Kun Lean lyhensi elokuvaa vuoden 1972 televisiojulkaisua varten, hän vaati, että teattereissa 1971 uudelleenjulkaistava elokuva olisi vuoden 1963 202-minuuttinen versio. Tämä ei kuitenkaan toteutunut, vaan teattereissa julkaistiin televisiojulkaisua varten lyhennetty 187-minuuttinen versio.


title: Arabian Lawrence

text: Elokuvasta julkaistiin vuonna 1989 alkuperäisessä 70 millimetrin formaatissa oleva entisöity ohjaajan versio. Yhdysvaltalainen The Film Preserve -yhtiön pääjohtaja Robert A. Harris sai Columbia Picturesilta luvan entistää elokuva alkuperäiseen pituuteen. Studion säilyttämät filmit olivat kuitenkin huonokuntoisia ja värit haalistuneet. Lisäksi elokuvan ääniraita oli vaurioitunut. Osa ääniraidasta saatiin ylimääräisestä kuvamateriaalista. Noin kahdeksasta minuutista puuttuivat kokonaan äänet, jotka jouduttiin äänittämään uudelleen ääniammattilaisten ja vanhojen näyttelijöiden avustuksella. Lean leikkasi entisöidystä versiosta pois joitakin kohtia, jotka hänen mielestään hidastivat elokuvan tahtia, ja elokuvan kokonaispituudeksi tuli 217 minuuttia. Suurin osa lisäyksistä oli pääasiassa kohtauksien osia kokonaan uusien kohtauksien sijaan, Janet Maslinin mukaan ikään kuin lauseita virkkeissä kokonaisten virkkeiden sijaan. Entisöidyn version ensi-ilta oli 4. helmikuuta 1989.


title: Arabian Lawrence

text: "Arabian Lawrence" julkaistiin VHS-versiona vuonna 1990 ja DVD:lle ensimmäistä kertaa 2001. Vuonna 2012 Sony Pictures julkaisi elokuvan 50-vuotisjuhlavuonna entisöidyn 4K-version, joka julkaistiin blu-raylle ja teattereissa. Entisöity versio esitettiin myös useilla elokuvajuhlilla, kuten Cannesissa 2012.


title: Arabian Lawrence

text: New York Timesin kriitikko Bosley Crowther kritisoi elokuvaa päähenkilön syvyyden puutteesta. Crowtherin mukaan O’Toolen esittämä Lawrence hukkuu keskelle elokuvan suuria spektaakkeleja. Andrew Sarris kritisoi elokuvaa The Village Voicessa ja sanoi pitävänsä sitä kokonaisuudessaan vastenmielisen laskelmoivana ja alentuvaisena. Yhdysvaltalainen kirjailija James Baldwin vertasi elokuvaa Rudyard Kiplingin runoon "Gunga Din" (1892) ja näki sen kuvaavan kaikkien siirtomaavaltojen ongelmallisuutta, mutta etenkin brittien välttämättömyyttä tehdä maailmasta peilinsä. Yhdysvaltalaisen elokuvakriitikon Roger Ebertin mukaan suuri osa elokuvan vetovoimasta perustuu siihen, ettei se sisällä liian monimutkaista juonta ja liikaa vuoropuhelua. Tunnetuista elokuvaohjaajista esimerkiksi Steven Spielberg on kertonut saaneensa elokuvasta vaikutteita, ja kutsui elokuvaa ihmeeksi. Spielberg myös osallistui elokuvan entisöintiin. Michael Kordan mukaan elokuvan ansioihin kuuluu, että se on lisännyt tutkimusta ja mielenkiintoa Lawrencen ympärillä.


title: Arabian Lawrence

text: Arabian Lawrence sai Variety-lehden arvostelussa positiivisen vastaanoton. Arvostelun mukaan tuottaja Spiegel teki onnistuneen roolivalinnan valitessaan Lawrencen rooliin elokuva-alalla suhteellisen kokemattoman näyttelijän O’Toolen, joka suoriutuu Lawrencen vaativasta roolista kiitettävästi. Arvostelun mukaan O’Toolella on kuitenkin tukenaan kokenut näyttelijäkaarti, josta erityisesti Alec Guinnessin rooli prinssi Faisalina ja Anthony Quaylen rooli brittiupseeri Brightonina saavat kiitosta. Anthony Quinnin roolisuoritusta arabipäällikkö Auda ibu Tayina pidettiin arvostelussa toisinaan liioiteltuna, minkä seurauksena hahmo vaikutti arvostelijoiden mukaan olevan kuin "Tuhannen ja yhden yön tarinoista". Arvostelun mukaan elokuvan ajoittainen toiminnallinen verkkaisuus ja käsikirjoituksen väljyys ovat ainoastaan pintavikoja, jotka voidaan antaa elokuvalle anteeksi.


title: Arabian Lawrence

text: "Arabian Lawrence" on sijoittunut korkealle useissa listauksissa kaikkien aikojen parhaimmista elokuvista. Yhdysvaltain elokuvainstituutin 1998 julkaisemassa -listauksessa "Arabian Lawrence" oli sijalla 5 ja listauksessa sijalla 7. Elokuvainstituutin 2003 julkaisemassa -listauksessa O’Toolen esittämä T. E. Lawrence oli sijalla 10. Lisäksi elokuva oli 2008 julkaistussa -listauksessa ensimmäisellä sijalla kategoriassa eeppiset elokuvat. 1999 elokuva sijoittui sijalle 3 Britannian elokuvainstituutin listauksessa kaikkien aikojen parhaimmista brittielokuvista. 1991 elokuva valittiin Kongressin kirjaston ylläpitämään National Film Registry -arkistoon. Internetsivusto Rotten Tomatoes kertoi, että 98% kriitikoista oli antanut "Arabian Lawrencelle" positiivisen arvosanan 8,8/10 keskiarvolla. Keräys perustui 60 arviointiin. 67 724 käyttäjästä 91% oli antanut elokuvalle positiivisen arvosanan 4,2/5 keskiarvolla. Metacritic-sivuston 115 käyttäjää oli antanut elokuvalle keskiarvon 8,6/10.


title: Arabian Lawrence

text:
T. E. Lawrencen nuorempi veli A. W. Lawrence tyrmistyi elokuvasta nähtyään sen Leanin ja Spiegelin ennen elokuvan varsinaista ensi-iltaa järjestämässä yksityisnäytöksessä Lontoossa. Lawrence poistui elokuvan nähtyään hermostuneena näytöksestä ja kritisoi elokuvaa myöhemmin "The Observer" -lehden julkaisemassa artikkelissa. Hän syytti elokuvaa yrityksestä kertoa seikkailukertomus psykologisesta näkökulmasta, joka on teennäinen ja epätosi. Hän myös kritisoi elokuvan luomaa kuvaa Lawrencesta sadistisena henkilönä, joka myöntää nauttineensa teloituksesta ja sallii turkkilaisten joukkoteurastuksen. Spiegel puolusti elokuvan tulkintaa Lawrencesta. Hänen mukaansa elokuvantekijät eivät yrittäneet selittää pois mysteerejä, jotka olivat olennainen osa Lawrencen elämää. Lawrencen kanssa turkkilaisia vastaan taistellut George Staples puolusti elokuvaa "Toronto Telegram" -lehdelle antamassaan haastattelussa. Hänen mukaansa A. W. Lawrence ei ollut veljensä mukana sodassa, eikä tiennyt minkälainen hän siellä oli.
Brittiläisen historioitsija Jeremy Wilsonin mukaan elokuva omaksui käsikirjoittajiltaan Michael Wilsonilta ja Robert Boltilta voimakkaan sodanvastaisen sanoman. Wilsonin mukaan elokuvan juoni sisältää lisäksi monia kronologisia ja maantieteellisiä virheitä ilman erityistä syytä. Suuri osa väliaikaa edeltävästä puoliskosta kuvattiin ennen kuin Bolt toimitti elokuvan jälkipuoliskon käsikirjoituksen. Bolt oli samoihin pidätettynä liittyen toimintaansa ydinaseita vastustavassa CND-järjestössä ja joutui Spiegelin painostamaksi. Wilsonin mukaan elokuvan jälkipuolisko poikkeaa historialliselta kannalta vielä enemmän faktoista, ja hän arvelee sen saaneen vaikutteita Boltin henkilökohtaisista poliittisista näkemyksistä.


title: Arabian Lawrence

text: Wilsonin mukaan elokuvan juoni laiminlyö historiallisia faktoja draaman saavuttamiseksi, sekä sisältää käsikirjoittajan dramaattisia teemoja ja näkemyksiä, joita ovat esimerkiksi Lawrencen ambivalenttinen seksuaalisuus, masokismi ja egoismi. Lisäksi Lawrencessa nostetaan esiin antisankarillisia piirteitä, kuten verenhimo. Wilson näkee, että arabien saavuttama voitto kuvataan elokuvassa tuloksettomana, minkä lisäksi elokuva antaa ilman historiallista tukea vaikutelman, että sekä britit että arabit käyttivät Lawrencea kyynisesti hyväkseen. Wilsonin mukaan elokuvassa näytetään dramaattisesti, miten Lawrencen johtamat kapinalliset hupenevat taistelun edetessä, vaikka suuremmassa mittakaavassa näin ei historian valossa ollut. Lisäksi Wilsonin mielestä elokuvassa on painotettu erityisesti Deraassa tapahtuneen välikohtauksen vaikutusta Lawrencen henkilökohtaiseen tragediaan.


title: Arabian Lawrence

text: Elokuvan keskeisistä roolihahmoista neljä – Lawrence, Allenby, Faisal ja Auda ibu Tayi – perustuvat Wilsonin mukaan oikeisiin henkilöihin, tosin näiden henkilöiden kuvaaminen elokuvassa on herättänyt kritiikkiä. Neljä muuta keskeistä hahmoa – Dryden, eversti Brighton, Sherif Ali ja Jackson Bentley – luotiin edustamaan useampia henkilöitä ja erilaisia teemoja. Wilsonin mukaan Dryden näyttää saaneen vaikutteita D. G. Hogarthista ja Ronald Storrsista. Bolt katsoo, että eversti Brighton edustaa perinteistä brittiläistä säädyllisyyttä, jossa Lawrence nostaa esiin vuoroin ihailua ja tyrmistystä. Wilson taas näkee, että hahmon uskottavuudesta huolimatta se ei kuitenkaan perustu oikeaan henkilöön. Boltin mukaan Sherif Ali edustaa orastavaa arabinationalismia. Wilsonin mukaan kukaan yksittäinen arabijohtaja ei kuitenkaan ollut Lawrencen seurassa niin pitkään kuin elokuvassa näytetään. Boltin mukaan Jackson Bentley, Lawrencea seuraava lehdistöagentti, edustaa sensaatiohakuista lehdistöä. Wilsonin mukaan Lowell Thomas, johon hahmo perustuu, oli tosiasiassa Lawrencea nuorempi ja tämän seurassa ainoastaan viikon.


title: Arabian Lawrence

text: Muita palkintoja:


title: Arabian Lawrence

text: Ralph Fiennesin tähdittämä televisioelokuva "" (1992) seuraa Lawrencea ja prinssi Faisalia Pariisin rauhankonferenssissa. Werner Herzogin ohjaamassa Gertrude Bellin elämäkerrallisessa elokuvassa "Queen of the Desert" (2015) Lawrencea näyttelee Robert Pattinson.


title: Galapagosinpingviini

text: Galapagosinpingviini "(Spheniscus mendiculus)" on Galápagossaarilla endeemisenä elävä pingviinilaji. Se on maailman pohjoisin pingviinilaji ja ainoa, joka joskus liikkuu pohjoiselle pallonpuoliskolle asti. Se pystyy elämään lähellä päiväntasaajaa, koska kylmä Humboldtin merivirta sekä Cromwellin virran aikaansaama kumpuaminen pitävät Galápagosin lähivedet viileinä.


title: Galapagosinpingviini

text: Galapagosinpingviini kasvaa noin puoli metriä pitkäksi. Sen pää on muuten musta, mutta aikuisella yksilöllä kulkee valkea juova silmien ympäri ja korva-aukkojen takaa leuan alle. Selkäpuoli on tummanharmaa, vatsapuoli valkeahko. Rinnan poikki kulkee kaksi mustaa raitaa.


title: Galapagosinpingviini

text: Galapagosinpingviini on uhanalainen; vuonna 2004 niitä arvioitiin olevan jäljellä noin 1 500 yksilöä. Rajatun pesimäalueen takia se on herkkä mille tahansa ympäristön muutoksille, ja El Niño vaikuttaa säännöllisesti kannan vaihteluihin.


title: Wadi Rum

text: Wadi Rum () on Jordanian eteläosassa oleva laakso ja vadi eli kuivunut joenuoma. Laakso on muodostunut hiekkakivi- ja graniittikallioon. Se on noin 50 kilometriä Punaisesta merestä ja Aqabasta koilliseen.


title: Wadi Rum

text: Laakso on ollut asutettu jo esihistoriallisesta ajoista asti. Monet kansat, kuten nabatealaiset, ovat jättäneet merkkinsä alueelle kivimaalauksina ja temppeleinä. Tällä hetkellä laaksossa asuu useita beduiiniheimoja.


title: Wadi Rum

text: Wadi Rum tunnetaan yhteydestään brittiläiseen upseeriin T.E. Lawrenceen, joka piti tukikohtaa siellä arabikapinan aikoina 1917–1918. Hänestä kertovaa elokuvaa Arabian Lawrencea kuvattiin myös alueella. Aluetta on käytetty Marsin korvikkeena elokuvissa kuten "Red Planet", "The Last Days on Mars" ja "Yksin Marsissa".


title: Schöneberg

text: Schöneberg on yksi Berliinin kaupunginosista ("Ortsteil"). Se sijaitsee Tempelhof-Schönebergin hallintoalueella ("Bezirk"). 1200-luvulle juurensa johtava Schöneberg kasvoi 1800- ja 1900-lukujen vaihteessa suurkaupungiksi. Se oli itsenäinen vuoteen 1920 asti, jolloin se liitettiin Berliiniin.


title: Schöneberg

text: Vuosina 1920–2000 Schönebergin ja Friedenaun kaupunginosat muodostivat yhdessä hallintoalueen, jonka nimi oli myös Schöneberg. Sittemmin tämä hallintoalue yhdistettiin Tempelhofin kanssa Tempelhof-Schönebergin hallintoalueeksi, jonka alaisuudessa Schönebergin kaupunginosa jatkaa.


title: Schöneberg

text: Pieni osa Berliinin läntisestä keskustasta, mm. Wittenbergplatz ja tavaratalo KaDeWe, sijaitsee Schönebergin alueella. Pääosa Schönebergistä sijaitsee kuitenkin tästä kaakkoon. Vuoden 2011 lopussa kaupunginosan asukasluku oli 115 976, pinta-ala 10,6 km² ja väestötiheys 10 941 as./km².


title: Schöneberg

text: Schöneberg mainitaan ensimmäisen kerran kirjoituksissa vuonna 1264 muodossa "villa sconenberch". Kylä sijaitsi nykyisen Hauptstraßen varrella, Dominicus- ja Akazienstraßen välisellä osuudella. Alkuperäisen kylän keskellä sijainnut aukio ("Dorfanger") erottuu vieläkin katukuvassa Hauptstraßen levenemisenä tässä kohtaa. Täällä sijaitsee myös Schönebergin kyläkirkko ("Dorfkirche"), joka tosin on tuhoutunut useamman kerran, viimeksi toisessa maailmansodassa, ja jälleenrakennettu aina samaan paikkaan. Vuonna 1750 vanhan kylän eli Alt-Schönebergin kylkeen perustettiin Neu-Schöneberg, jota kutsuttiin myös nimellä Böhmisch-Schöneberg Böömistä tulleiden asukkaidensa mukaan. Vuonna 1760 seitsenvuotisessa sodassa perääntyvät venäläiset polttivat Schönebergin maan tasalle, mutta se jälleenrakennettiin.


title: Schöneberg

text: Schöneberg-niminen kunta syntyi 1874, kun Alt-Schöneberg ja Neu-Schöneberg yhdistyivät. Samoihin aikoihin Schönebergissä käynnistyi Berliinin kasvun imussa voimakas kehitys, jonka myötä siitä tuli lyhyessä ajassa suurkaupunki. Siinä missä vuonna 1871 Schönebergissä oli ollut vasta 4 555 asukasta, vuonna 1900 niitä oli jo 95 998 ja vuonna 1919 peräti 175 093, eli enemmän kuin nykyään. Monet maanviljelijät rikastuivat, kun he pystyivät myymään peltonsa rakennusmaaksi korkeaan hintaan. He tulivat kuuluisiksi nimellä "Millionenbauern" ("miljoonamaanviljelijät"), ja joitakin heidän rakennutamiaan kaupunkihuviloita on vielä jäljellä Hauptstraßen varrella. Schönebergille myönnettiin kaupunginoikeudet vuonna 1898. Kaupunki rakennutti oman metron, joka aloitti liikennöinnin vuonna 1910 (nykyinen Berliinin metron linja U4). Schönebergin raatihuone valmistui vuonna 1914.


title: Schöneberg

text: Vuonna 1920 Berliinin seudulla toteutettiin laaja kuntaliitos, jonka myötä Schönebergistä tuli Berliinin kaupunginosa. Yhdessä Friedenaun kaupunginosan kanssa se muodosti Berliinin 11. hallintoalueen, jonka nimi oli niin ikään Schöneberg. Toisessa maailmansodassa noin kolmannes Schönebergin rakennuskannasta tuhoutui. Sotaa seuranneessa Berliinin jaossa Schöneberg jäi Länsi-Berliinin puolelle. Länsi-Berliinin hallitus ja parlamentti asettuivat Schönebergin raatihuoneeseen, jossa John F. Kennedy piti vuonna 1963 kuuluisan puheensa Länsi-Berliinin tueksi ("Ich bin ein Berliner").


title: Schöneberg

text: Vuonna 2001 Schönebergin hallintoalue yhdistettiin Tempelhofin kanssa Tempelhof-Schönebergin hallintoalueeksi. Hallintoalueen nimen ensimmäiseksi osaksi tuli Tempelhof, koska Tempelhof oli yhdistämisen aikana sekä pinta-alaltaan sekä väestömäärältään suurempi kuin Schöneberg. Schönebergin kaupunginosa jatkaa olemassaolaan.


title: Kari Virtanen (puuseppä)

text: Kari Virtanen (s. 1948) on suomalainen palkittu pohjalaistaustainen puuseppä, joka toimii yhteistyössä muotoilijoiden kanssa. Hän on Suomen tunnetuimpia hienopuuseppiä.


title: Kari Virtanen (puuseppä)

text: Virtanen on toiminut Taideteollisen korkeakoulun opettajana. Hän sai vuonna 1987 arvostetun Bruno Mathsson -palkinnon yhdessä Odd Thorsenin kanssa ja vuonna 2005 muotoilun valtionpalkinnon pitkäaikaisesta työstä suomalaisen puun ja puusepäntaidon hyväksi. Virtanen on Taideteollisen korkeakoulun kunniajäsen vuodesta 2005 . Vuonna 2009 Virtanen palkittiin Pro Finlandia -kunniamerkillä.


title: Kari Virtanen (puuseppä)

text: Kari Virtanen on ollut Fiskarsin taiteilijayhteisön kantavia voimia siirrettyään yrityksenä Nikari Oy:n toiminnan sinne 1993. Hän on tuottanut omaa alan kirjallisuutta sekä toiminut asiantuntijana taidepuusepän tuotantoa käsittelevissä televisio-ohjelmissa.


title: Erkki Huttunen

text: Erkki Juhani Huttunen (18. toukokuuta 1901 Alavus – 17. marraskuuta 1956 Helsinki) oli suomalainen arkkitehti. Huttunen kirjoitti ylioppilaaksi Helsingin suomalaisesta lyseosta vuonna 1921 ja aloitti saman vuoden syksyllä opinnot arkkitehtiosastolla Teknillisessä korkeakoulussa. Arkkitehdiksi Huttunen valmistui 17. joulukuuta 1927.


title: Erkki Huttunen

text: Valmistumisensa jälkeen tammikuussa 1928 Huttunen palkattiin SOK:n rakennusosastolle tuntipiirtäjäksi. Osaston johtajan toimi tuolloin arkkitehti Valde Aulanko. Huttusen ensimmäisiä töitä rakennusosastolla leimaa vielä klassistinen tyyli, josta esimerkkinä mainittakoon Oulun Toppilan mylly vuodelta 1928. Vuonna 1930 suunnitellut Rauman konttorirakennus ja Viipurin mylly ovat jo selvästi funktionalistista tyylisuuntausta edustavia. Huttunen nimitettiin rakennusosaston johtajaksi 1939 ja hän toimi tuossa virassa vuoteen 1941 asti.


title: Erkki Huttunen

text: Vuonna 1943 Huttunen nimitettiin Rakennushallituksen pääjohtajaksi. Pääjohtajan hallinnolliset tehtävät veivät suuren osan Huttusen työajasta ja suunnittelutehtävät jäivät vähemmälle, vaikka hänen oma arkkitehtitoimistonsa, jonka hän oli perustanut jo työskennellessään vielä SOK:n palveluksessa, jatkoi vielä toimintaansa. Hallinnollisten tehtävien lisäksi Huttunen osallistui valtion edustajana arkkitehtikilpailujen tuomaristoon. Pääjohtajakausi päättyi vuonna 1953, jolloin pääjohtajaksi valittiin arkkitehti Jussi Lappi-Seppälä.


title: Erkki Huttunen

text: Huttunen kuoli Helsingissä 1956.


title: Maaltamuutto

text: Maaltamuutto on yhteiskunnallinen rakennemuutos, jossa väestö siirtyy maaseudulta taajamiin. Se liittyy maatalouden koneellistumiseen, tilakoon kasvuun ja ylipäänsä siirtymiseen vähemmän työvoimaa vaativiin viljelymenetelmiin. Suomessa maaltamuuttoa on lisännyt metsätalouden koneellistuminen. Maaltamuutto on aiheuttanut palvelujen kysynnän heikkenemistä maaseudulla ja siten kauppojen, koulujen, postikonttorien ja pankkien sulkemisia sekä maaseudulle suuntautuneiden joukkoliikennevuorojen lakkauttamisia. Suomessa maaltamuuttoa on tapahtunut 1800-luvun loppupuolelta asti. Vuonna 1860 maa- ja metsätalouden parissa työskenteli yli 90 % työvoimasta, vuonna 1900 noin 75 %, vuonna 1960 35 % ja vuonna 2000 alle 10 %.


title: Maaltamuutto

text: Kymmenkunta vuotta toisen maailmansodan jälkeistä aikaa olivat jälleenrakennuskautta, jota voi pitää hiipivän rakennemuutoksen ja voimakkaan kaupungistumisen jaksona. Maan sisäinen muutto vilkastui 1950-luvun puoliväliin mennessä niin, että jo yli neljä prosenttia suomalaisista vaihtoi vuosittain kotikuntaansa. Toisaalta 1950-luku oli monessa mielessä suomalaisen maaseudun loistoaikaa. Sotakorvausten tultua suoritetuiksi suomalaiset saattoivat suunnata voimavaransa kokonaan oman elintasonsa kohottamiseen, lapsilisät ja muut subventiot lisäsivät ennestään niukkoja rahatuloja ja maataloustuotteet kävivät kaupaksi hallituksen ja MTK:n sopimalla hintatasolla. Maaseudun väestö alkoi vähentyä aluksi niillä seuduilla, jotka olivat lähellä vanhoja teollisuuspaikkakuntia. Sen sijaan heikommin teollistuneissa Itä- ja Pohjois-Suomessa kuntien väkiluku kasvoi vielä 1950-luvun lopulle saakka. Siirtoväki ja rintamamiehet asuttivat erämaita ja metsätyöt antoivat talvisin pientilallisille tervetulleita lisäansioita.


title: Maaltamuutto

text: Suuren muutoksen enteen alkoivat näkyä jo 1950-luvun aikana. Traktorit alkoivat syrjäyttää hevosia maa- ja metsätaloudessa, ja metsurit moottorisahoineen tulivat pienviljelijä-metsätyömiesten tilalle. Näin maatalous- ja metsätyön tuottavuus kohosi ja fyysinen rasittavuus väheni, mutta myös työvoiman tarve pieneni. Professori Nils Westermarckin johtama komitea varoitti jo 1960-luvun alussa maatalouden ylituotanto-ongelmasta, mutta komitean mietintöön sisältyneet radikaalit toimenpide-ehdotukset haudattiin poliittisista syistä. Yksinomaan vuosina 1960–1970 maa- ja metsätaloudesta katosi lähes 300 000 työpaikkaa. Perheenjäsenet mukaan lukien tämä muutos koski yli puolta miljoonaa suomalaista ja se oli ilmeisesti rajuin koko Euroopassa. Vastaava muutos oli koettu myös Ruotsissa, mutta jo pari kolme vuosikymmentä aikaisemmin ja maltillisempana. Rakennemuutoksen synnyttämä maaltamuutto suuntautui paitsi Etelä-Suomeen suurkaupunkien liepeille rakennettuihin lähiöihin, myös Ruotsiin etenkin Tukholman ja Göteborgin seuduille. Väestöä menettivät pääosin Itä- ja Pohjois-Suomi, Pohjois-Savon, Pohjois-Karjalan, Kainuun ja Lapin maakunnat; vastaavasti väestö lisääntyi etenkin Uudellamaalla, mutta myös Varsinais-Suomessa, Hämeessä, Satakunnassa ja Pirkanmaalla. Ruotsiin muuttajat lähtivät varsinkin Pohjois-Suomesta ja ruotsinkielisiltä rannikkoseuduilta, kun taas etelän kasvukeskuksiin siirtyi keskimäärin muuta väestöä paremmin koulutettuja. Maaltamuuttoon liittyi kiinteästi jälleenrakentaja- ja raivaajasukupolven lasten, yhteiskunnallisesti aktiivisten suurten ikäluokkien tulo työikään juuri 1960-luvun jälkipuoliskolla.


title: Maaltamuutto

text: Voimakkaimman muuttoaallon seurauksena Suomi näytti jakaantuvan kahtia vauraaseen teollisuus-Suomeen ja sen raaka-ainereservinä toimivaan muuhun Suomeen. Tästä kahtiajaosta sai kasvuvoimansa uusi poliittinen ilmiö vennamolaisuus. "Talonpojan tappolinja" -käsitteen luoneen Veikko Vennamon perustama ja johtama Suomen Maaseudun Puolue sai suurvoiton vuoden 1970 eduskuntavaaleissa, mikä herätti muutkin puolueet ajamaan maaseudun ja kehitysalueiden asiaa.


title: Maaltamuutto

text: Suomen eri osien väliset muuttovirrat tasaantuivat 1970-luvun puolivälissä, jolloin alkoi hyvinvointiyhteiskunnan voimakas rakennusvaihe. Valtiovalta tuki maaseutua etenkin Keskustan ajamalla aluepolitiikalla, jonka ansiosta maaseutukuntiin syntyi runsaasti lähinnä alihankintateollisuutta. Maaseudun kirkonkylät, joita alettiin kutsua kuntakeskuksiksi, saivat entistä kaupunkimaisempia piirteitä moderneine julkisine rakennuksineen ja pankkeineen. Syrjäseuduilla muuttoliike jatkui, mutta yleensä se pysähtyi näihin lähikeskuksiin. Valtion aluehallinto vahvistui maakuntien keskuksissa ja korkeakoulujärjestelmä laajeni voimakkaasti. Näin julkishallinnon palveluksessa työskentelevien ja akateemisen tai ylemmän ammatillisen koulutuksen saaneiden muuttovirrat suuntautuivat myös kehitysalueille. Osoituksena tästä kehityksestä oli useiden uusien kaupunkien synty pitkän tauon jälkeen 1980-luvun loppupuolella. Muuttoliikettä tapahtui jopa kaupungeista takaisin maaseudulle – lähinnä ns. kehyskuntiin –, kun kaupunkien pientalojen ja omistustonttien hinnat karkasivat usein tavallisten palkansaajien ulottumattomiin. Osansa kehityksessä oli liikenneyhteyksien paraneminen ja yksityisautoilun voimakas kasvu.


title: Maaltamuutto

text: Suomen sisäinen muuttoliike taantui 1990-luvun alun laman aikana tasolle, jolla se oli ollut edellisen kerran 1950-luvulla, mutta talouden elpyessä se kiihtyi jälleen lähelle 1970-luvun alun huippulukemia. Neuvostoliiton kanssa käydyn kaupan äkillinen romahtaminen, joka oli suurimpia laman synnyttäjiä, iski erityisen kipeästi maaseudulle syntyneeseen alihankinta- ja vaatetusteollisuuteen, josta hävisi yli 100 000 työpaikkaa. Merkittävää muuttovoittoa saaneita kaupunkiseutuja oli nyt selvästi vähemmän kuin edellisillä vuosikymmenillä. Pääosa uusista työpaikoista syntyi korkeaa osaamista vaativille ammattialoille, joten muuttovirtojen uusiksi ohjaajiksi muodostuivat suurimmat yliopistot ja muutamat suuret kasvuyritykset, etunenässä Nokia. Lisäksi kesäkuun alussa 1994 voimaan astunut uusi kotikuntalaki mahdollisti opiskelijoiden kirjautumisen opiskelupaikkakuntiensa asukkaiksi entistä helpommin. Maassamuuttoon on vaikuttanut viime vuosikymmenien aikana välillisesti myös siirtolaisuus, koska useimmat alun perin pienille paikkakunnille sijoitetut pakolaiset ovat hakeutuneet asumaan suuriin keskuksiin. Uudessa muuttoaallossa muuttotappiosta ovat kärsineet Itä- ja Pohjois-Suomen lisäksi Satakunta ja Pohjanmaa sekä yksittäiset äkillisen rakennemuutoksen kohteiksi joutuneet paikkakunnat.


title: Maaltamuutto

text: 2000-luvulle tultaessa maaseudun väestö on ikääntynyt ja peruspalvelut – koulu, posti, pankit ja linja-autoyhteys – on lakkautettu jo monista taannoin suuristakin kylistä. Suomen EU-jäsenyyden myötä maatilojen keskikoko on kasvanut voimakkaasti, maanviljelijän työn fyysinen rasittavuus on vaihtunut henkiseksi ja metsätaloudessa monitoimikoneet ovat syrjäyttäneet metsurit. Pienet kyläkaupat eivät ole pystyneet kilpailemaan tasavertaisesti suurten kauppakeskusten kanssa. Uhattuna on saattanut olla jopa koko kunnan ainoa postikonttori tai pankkiautomaatti. Autioituvan maaseudun ongelmat ovat koskeneet kipeimmin lapsiin, vanhuksiin ja muihin ilman omaa autoa oleviin henkilöihin. 2000-luvulla yhteiskunnan vaikuttajiksi ovat nousseet lähiöissä kasvaneet suurten ikäluokkien jälkeläiset, ja monilla nuorilla on enää hyvin etäinen tuntuma maaseutuun.


title: DSC Arminia Bielefeld

text: DSC Arminia Bielefeld on saksalainen jalkapalloseura, joka on perustettu vuonna 1905. Joukkue pelaa kotiottelunsa SchücoArenalla Bielefeldissä. Seura perustettiin vuonna 1905 nimellä "1. Bielefelder Fussball-Club Arminia". Nykyisen nimensä se otti käyttöön vuonna 1926.


title: DSC Arminia Bielefeld

text: Arminia Bielefeldiä voi hyvällä syyllä kutsua "hissijoukkueeksi", sillä se on noussut 1. Bundesliigaan seitsemän kertaa - ja pudonnut sieltä seitsemästi. Molemmat ovat Bundesliigan ennätyksiä.


title: DSC Arminia Bielefeld

text: Vuonna 1971 Arminia Bielefeld jäi kiinni lahjuksien maksamisesta muutamille vastajoukkueiden pelaajille aikeenaan säilyttää paikkansa pääsarjatasolla. Seura tuomittiin menettämään kaikki pisteensä kyseiseltä kaudelta, ja se pudotettiin useita sarjatasoja alemmas.


title: DSC Arminia Bielefeld

text: Olli Isoaho pelasi maalivahtina Arminia Bielefeldissä 1982–1983. Pasi Rautiainen pelasi Arminia Bielefeldissä vuosina 1982–1986.


title: DSC Arminia Bielefeld

text: Arminia on feminisoitu versio Arminiuksesta (Hermannista), joka oli Teutoburgin taistelun voittaja vuonna 9 jälkeen ajanlaskumme alun.


title: Annika Eräpuro

text: Annika Eräpuro (s. 22. maaliskuuta 1962 Kemi) on suomalainen lasten- ja nuortenkirjailija ja kääntäjä.


title: Annika Eräpuro

text: Eräpuro opiskeli draamakirjallisuutta ja yleistä kirjallisuustiedettä Tampereen ja Helsingin yliopistoissa. Lisäksi hän on opiskellut Oriveden Opiston kirjoittaja- ja käsikirjoittajalinjalla.


title: Annika Eräpuro

text: Eräpuro on kääntänyt kaunokirjallisuutta ja tehnyt näyttämösovituksia muuan muassa Yrjö Kokon "Pessistä ja Illusiasta" Suomen Kansallisteatterille. Eräpuro on myös näytellyt Tampereen Ylioppilasteatterissa sekä Kemin ja Tampereen Teatterin iltanäyttelijänä.


title: Annika Eräpuro

text: Eräpuron esikoisromaani "Rämäpää ja Rääpäle" julkaistiin vuonna 2002. Toinen romaani, "Fria ja Kuunainen", julkaistiin vuonna 2004 ja oli samana vuonna Finlandia Junior -palkintoehdokas. Eräpuro on ollut teoksillaan Lasten LukuVarkaus -palkintoehdokkaana vuosina 2002, 2004 ja 2009.


title: Annika Eräpuro

text: Turkulainen Linnateatteri tuotti Eräpuron romaaniin perustuvan näytelmän Rämäpää ja Rääpäle keväällä 2003.


title: Annika Eräpuro

text: Eräpuro asuu Kangasalla.


title: Luettelo televisiosarjan Lost jaksoista

text: "Lost" on yhdysvaltalainen draamasarja, jota esitettiin ABC-kanavalla vuosina 2004–2010 yhteensä kuuden tuotantokauden ja 121 jakson ajan. "Lost" kertoo salaperäiselle saarelle törmänneen lentokoneen matkustajista. Sen jaksoissa näytetään selviytyjien elämää saarella, minkä lisäksi jaksoissa näytetään yleensä takaumia sen keskeisen hahmon elämästä. Sarjassa seurataan myös saarella ennestään asuvien ”Toisten”, sekä rahtialuksella saapuvan joukon, tarinaa. Kuudes kausi kertoo takaumien sijaan selviytyjistä vaihtoehtoisessa todellisuudessa, jossa lento ei koskaan törmää saarelle.


title: Luettelo televisiosarjan Lost jaksoista

text: "Lostin" loivat Damon Lindelof ja J. J. Abrams, joka ohjasi sarjan pilottijakson. Sen ensimmäinen jakso perustui Jeffrey Lieberin alkuperäiseen käsikirjoitukseen nimeltään "Nowhere". Muita tärkeitä henkilöitä sarjan tuotannossa olivat muun muassa Carlton Cuse, Jack Bender, Adam Horowitz, Edward Kitsis, Stephen Williams, Elizabeth Sarnoff ja Bryan Burk. Sarjaa kuvattiin pääosin Oahun saarella, Havaijilla.


title: Shake!

text: Shake! on suomalaisen rockyhtye Eero ja Jussi & The Boysin studioalbumi.


title: Rochester

text:
Rochester on kaupunki Kaakkois-Englannissa, Kentin kreivikunnassa, 50 km Lontoosta. Vuonna 1991 itse kaupungissa arvioitiin olevan noin 24 000 asukasta, mutta yhteensulautuneiden lähikaupunkien kanssa se muodostaa 251 000 asukkaan taajaman, jota kutsutaan nimellä Medway kaupungin halki virtaavan Medwayjoen mukaan. Rochesterissa on monia historiallisesti merkittäviä rakennuksia, joista tunnetuimmat ovat linna vuodelta 1127 ja Rochesterin tuomiokirkko 600-luvulta.
Kirjailija Charles Dickens asui vuosia lähiseudulla, ja sijoitti useita romaaneitaan Rochesteriin. Kirjassa Pickwick-kerhon jälkeenjääneet paperit kaupunkia kuvataan yksityiskohtaisesti. Rochesterissa järjestetään vuosittain Dickens-festivaalit.


title: Preston

text: Preston on kaupunki Luoteis-Englannissa, Lancashiren kreivikunnassa, Ribblejoen varrella. Vuonna 2011 kaupungissa arvioitiin olevan noin 140 100 asukasta.


title: Preston

text: Prestoniin rakennettiin kirkko vuonna 705, ja sen nimi juontanee sanoista Priest-town, papin kaupunki. Se mainitaan jo Tuomiopäivän kirjassa vuodelta 1086. Prestonissa toimii eräs maailman vanhimmista jalkapallojoukkueista Preston North End FC ja kaupungissa on myös jalkapallomuseo.


title: Bandoneón

text: Bandoneón (alun perin "bandonion") on harmonikansukuinen soitin, joka on tullut tunnetuksi tärkeimpänä soittimena argentiinalaisessa tangossa. Soitin on kotoisin Saksasta, mutta se kulkeutui siirtolaisten mukana 1800-luvun lopulla Etelä-Amerikkaan, jossa se otettiin pian käyttöön argentiinalaisessa tangossa. Alkuperäinen bandoneón on vaihtoääninen, eli kun paljetta vedetään tai työnnetään, samasta näppäimestä tulee eri sävel. Tunnetuimpia bandonéoisteja ovat mm. Astor Piazzolla, Luis di Matteo ja Juan José Mosalini.


title: Bandoneón

text:
Bandoneón on kotiutunut myös suomalaiseen tangoon ja mm. Jarmo Tinkalan soittoa kuullaan vuosittain Seinäjoen Tangomarkkinoilla.
Suomessa argentiinalaista tango nuevoa soittaa mm. jyväskyläläinen Quinteto ¡Otra Vez! (Otra Vez tarkoittaa suomeksi "vielä kerran") bandoneónistinaan Henrik Sandås.


title: Bandoneón

text: Suomessa bandoneónia on tehnyt tunnetuksi myös Mika Väyrynen, joka soitti myös lukuisia Astor Piazzolan kappaleita kansainvälistä suosiota saavuttaneen yhtyeensä Tango for Fourin kanssa.


title: Käpylän kirkko (Kouvola)

text: Käpylän kirkko on Kouvolan Käpylässä sijaitseva Yrjö Vaskisen suunnittelema Kouvolan seurakunnan kirkkorakennus. Se vihittiin käyttöön 11. toukokuuta 1952. Kirkossa suoritettiin peruskorjaus vuonna 1992.


title: Käpylän kirkko (Kouvola)

text: Kirkossa on myös seurakuntasali ja muita kokoontumistiloja. Kirkon seitsenosaisen lasiteoksen "Isä meidän" on tehnyt Hannu Konola. Kirkon urut ovat 10-äänikertaiset ja ne ovat vuodelta 1963. Kirkossa on tilaa 300 henkilölle.


title: Nikkud

text: Nikkud tai niqqud ( ’pisteytys’) on heprean kirjoittamiseen tarkoitettu vokalisointijärjestelmä, jossa konsonanttikirjaimiin lisätään tarkkeita. Tavallisesti hepreaa kirjoitettaessa merkitään vain konsonantit, mutta nikkudin lisämerkeillä voidaan tarvittaessa kirjoittaa myös vokaalit. Yleensä tämä on tarpeen lähinnä oppi- ja sanakirjoissa sekä tärkeissä teksteissä, joissa sekaannuksen vaara halutaan välttää, esimerkiksi Tanakhin teksteissä.


title: Nikkud

text: Nikkud-merkeillä voidaan vokaalien merkitsemisen lisäksi selventää eräiden konsonanttien ääntötapaa.


title: Nikkud

text: Hepreassa lähinnä pitkiä vokaaleja voidaan merkitä käyttämällä eräitä konsonanttikirjaimia ikään kuin ylimääräisinä merkkeinä ( ’lukemisen äidit’) varsinaisten konsonanttien ohessa, mutta tämä menetelmä on ylimalkainen. Kun heprea oli menettänyt asemansa puhuttuna kielenä, tarkempaa vokalisointia tarvittiin sen varmistamiseksi, että Raamatun tekstien lukutapa pysyisi muuttumattomana.


title: Nikkud

text: Nikkud-järjestelmän kehittivät Tiberiaksessa vaikuttaneet masoreeteiksi kutsutut rabbiinit länsimaisen ajanlaskun ensimmäisen vuosituhannen jälkipuoliskolla. Nikkud-merkit koostuvat lähinnä pisteistä ja lyhyistä viivoista, jotka ovat konsonantteihin verrattuna pieniä, joten ne voitiin lisätä tekstiin jälkikäteenkin. Nykyään nikkud on ainoa varsinainen heprean vokalisointijärjestelmä, joka on yhä merkittävissä määrin käytössä.


title: Nikkud

text: Koska vokaalimerkkejä ei alkuperäisissä teksteissä käytetty, on vokalisoinnin oikeellisuudesta kehkeytynyt myöhemmin kiivaitakin oppiriitoja. Ennen masoreettien vokaalimerkkejä oikea lukutapa siirtyi sukupolvelta toiselle suullisena perimätietona. Esimerkiksi Jumalan nimen JHWH (יהוה) alkuperäisestä lukutavasta ollaan erimielisiä (vrt. "Jahve" ja "Jehova"). Kymmenen käskyn kiellon nojalla juutalaiset eivät lausu Jumalan nimeä ääneen, vaan lukevat sen kohdalla esimerkiksi sanan "Adonai" (Herra). Siksi konsonantteihin יהוה on merkitty sanan "Adonai" tai jonkin muun lukutavan vokaalit, eikä alkuperäisiä vokaaleja tiedetä.


title: Nikkud

text: Seuraavassa taulukossa havainnollistetaan esimerkkikonsonanttien ב (bet), ח (ḥet) ja ש (šin) avulla, miten nikkud-merkki asettuu konsonanttiin nähden. Vokaali ääntyy sen konsonantin jälkeen, jonka yhteydessä lisämerkki on. Ääntämistapa esitetään kansainvälisen foneettisen kirjaimiston (IPA:n) merkein.


title: Ornamo

text: Ornamo ry (aiemmin Suomen Koristetaiteilijoiden Liitto Ornamo ja myöhemmin Teollisuustaiteen Liitto Ornamo) on vuonna 1911 perustettu suomalainen muotoilun ja taideteollisten alojen aatteellinen ja ammatillinen keskusjärjestö, jossa on yli 2500 jäsentä.


title: Ornamo

text: Ornamon jäsenet toimivat teollisen muotoilun, tekstiili-, vaatetus- ja huonekalusuunnittelun, sisustusarkkitehtuurin, immateriaalisen suunnittelun, taidekäsityön ja taideteollisen taiteen aloilla.


title: Ornamo

text: Vuonna 1911 Veistokoulun kasvatit perustivat Suomen Koristetaiteilijoiden Liitto Ornamon. Vuonna 1982 liittoon kuului arkkitehtea, sisustusarkkitehteja, tekstiilitaiteilijoita, kuvanveistäjiä, koristetaiteilijoita ja -maalareita sekä graafikkoja.


title: Ornamo

text: Järjestön toiminta kehittyi vastapainoksi Suomen Taideteollisuusyhdistykselle, joka ajoi teollisuuden etuja.


title: Ornamo

text: Ornamon tehtävänä on toimia edunvalvojana sekä edistää jäsentensä näkymistä, verkottumista ja yhteistoimintaa. Ornamo jäsenjärjestöineen on järjestänyt vuosien varrella lukuisia tapahtumia ja osallistunut moniin muotoilualan hankkeisiin.


title: Ornamo

text: Ornamo on toimittanut erilaisia julkaisuja, luetteloita ja juhlakirjoja sekä säännöllisesti ilmestyvää omaa jäsenlehteä. Vuosina 1980–2001 Ornamo julkaisi "Muoto"–lehteä.


title: Ornamo

text: Ornamo palkitsee vuosittain ammatillisesti ansioituneita jäseniään tunnustuksin. Vuodesta 2006 lähtien Ornamo on julkistanut ”Vuoden palkitut muotoilijat” yhdessä Grafia ry:n kanssa. Vuodesta 2015 "muotoilijat"-palkinto muutettiin Ornamo-palkinnoksi ja sen sai ensimmäisenä Kirsimari Kärkkäinen. Palkinnon suuruus oli 5000 euroa vuonna 2015 .


title: Ornamo

text: Vuodesta 1961 alkaen on Ornamon juhlavuosina jaettu Timo Sarpanevan suunnittelemaa Ornamo-palloa, joka on yrityksille ja yhteisöille jaettava tunnustus. Vuodesta 2007 Ornamo-säätiö on myöntänyt huomattavaa Ornamo Design Award -muotoilupalkintoa.


title: Lancashire

text: Lancashire on ns. shire-kreivikunta Luoteis-Englannissa, Irlanninmeren rannalla Lancasterin kaupungin ympäristössä. Vuonna 1971 Lancashiressä oli 5 129 416 asukasta, joten se oli silloin Yhdistyneen kuningaskunnan väkirikkain kreivikunta. Sen jälkeen hallinnonuudistus on irrottanut kreivikunnasta alueita.


title: Lancashire

text: Teollinen vallankumous 1800-luvulla toi Lancashireen vaurautta: kaivos- ja puuvillateollisuus kukostivat ja satamat olivat merkittäviä ulkomaankaupan keskuksia. Nykyisin Lancashiressä valmistetaan autoja ja lentokoneita.


title: Lancashire

text: Ruusujen sodassa Lancashire oli Lancasterin suvun aluetta ja omaksui jo keskiajalla tunnuksekseen Lancasterin suvun tunnuksen, punaisen ruusun.


title: Worcestershire

text: Worcestershire [wʊstərʃər, wʊstərʃɪər] on ns. shire-kreivikunta Keski-Englannissa, Worcesterin kaupungin ympäristössä lähellä Birminghamia. Vuonna 2011 Worcestershiressä oli noin asukasta.


title: Worcestershire

text: Kreivikunnan halki virtaa kaksi suurta jokea: Severn ja Avon. Lisäksi kanavayhteys Worcesterista Birminghamiin on tärkeä vesireitti.


title: Worcestershire

text: Worcestershire oli 1900-luvulla pienten erikoistuneiden teollisuuskaupunkien aluetta: Worcesterissa tehtiin kuuluisia käsineitä, Redditchissä neuloja ja koukkuja ja Kidderminsterissä mattoja. Malvernin kylpyläkaupunki oli kuuluisa terveyskylpylästään.


title: Worcestershire

text: Ennen toista maailmansotaa Worcestershiressä kasvatettiin paljon hedelmäpuita ja humalaa; kreivikunnan vaakunassakin on kolme päärynää.


title: Worcestershire

text: Worcestershiren lipun keskellä on valkoinen kilpi ja kolme mustaa päärynää, kreivikunnan vanha tunnus, jota sen sotilaat käyttivät jo Agincourtin taistelussa. Vihreällä pohjalla on kaksi sinistä, aaltomaista raitaa, jotka symboloivat Severnjoen vehreää laaksoa. Nykyinen lippu otettiin käyttöön 8. huhtikuuta 2013, ja se valittiin BBC:n paikallisosaston järjestämässä kilpailussa, jonka voitti worcestershireläinen Elaine Truby.


title: Worcestershire

text: Worcestershiren nimikkokukka on kevätesikko.


title: Worcestershire

text: Vuonna 2011 Worcestershiressä oli noin asukasta ja yhdeksän yli 10 000 asukkaan asutuskeskusta:


title: Hadith

text: Hadith () on perimätietoa profeetta Muhammedin elämästä, teoista ja sanoista. Hadith määrittelee Koraanin ohella islamilaisen elämäntavan, sunnan.


title: Hadith

text: Islaminuskon kirjallinen tuotanto alkaa vasta 700-luvun viimeisellä vuosikymmenellä – poikkeuksena 600-luvulla kirjoitettu Koraani. Hadith-kokoelmat ja muut Muhammadin sanoista ja teoista kertovat kirjat ovat myöhemmältä ajalta. Niihin on monesti sekoittunut 800-luvun näkemyksiä ja teologisia oppeja.


title: Hadith

text: Hadith koostuu kahdesta osasta: todistajaketjusta, isnad, ja varsinaisesta sisällöstä, matn. Islamilainen teologia on tutkimuksessaan keskittynyt hadithien aitouden selvitykseen.


title: Hadith

text: Historiallis-kriittiset tutkimukset ovat epäileväisiä hadithien aitoudesta. Mukana saattaa olla aitoa perimätietoa, mutta yhtä lailla jälkikäteen seuraavalla vuosisadalla keksittyjä tarinoita. Länsimainen tutkimus näkee haditheissa enemmän 700- ja 800-lukujen oppikiistoja, kuin aitoa 600-luvun alusta periytyvää aineistoa. Pääosa haditheista katsotaan syntyneen 700-luvulla Syyrian ja Irakin alueella. Islamin yhteisö on ainakin 800-luvulta lähtien pitänyt hadith-kokoelmien ydintä aitona.


title: Hadith

text: Todistajaketjujärjestelmä "isnad" syntyi vasta 700-luvulla. Vuosisadan alkupuolella profeetta Muhammedin elämäntapaa alettiin pitämään yhtenä uskonnollisena lähteenä. Tällöin vapaamuotoisiin kirjoituksiin liitettiin myös kertomus siitä mitä kautta yksittäinen kertomus on siirtynyt nykyhetkeen. Varhaisissa lähteissä vedottiin 700-luvun alun vaikutusvaltaiseen uskonnolliseen henkilöön asti. Myöhemmin ajan kuluessa tarina pysyi samana, mutta lähde muuttui profeetta Muhammadiksi.


title: Hadith

text: Monissa kertomuksissa, "matn", on viittauksia tulevaisuuteen, ristiriitaisuuksia sekä muita outoja aineksia Muhammedin suulle. Uskovalle ne ovat osoitus Muhammadin jumalallisesta alkuperästä, joka todistaa hadithien olleen Jumalan lähettämiä. Maallisempi selitys on, että haditheja yksinkertaisesti sepitettiin. Myös perinteinen islamilainen tutkimus myöntää, että joitakin haditheja on väärennetty, mutta korostaa tärkeimpien kokoelmien olevan aitoja.


title: Hadith

text: Sunnalaisille muslimeille on muodostunut kuusi hadith-kokoelmaa, joista arvostetuimmat ovat al-Bukharin (k. 870) ja Muslimin (k. 865) kokoelmat. Eri kokoelmien sisällöt vaihtelevat ja kertomukset saattavat olla keskenään ristiriitaisia.


title: Hadith

text: Kuusi kanonisoitua kokoelmaa ovat yhteisnimitykseltään "al-kutub as-sittah" (“kuusi kirjaa”), joiden kokoajia olivat:


title: Hadith

text: Näiden lisäksi on monia muitakin kokoelmia; varhaisin kaikista on Aḥmad ibn Ḥanbalin (k. 855) kokoama "Musnad".


title: Hadith

text: Šiialaisille muslimeille on vastaavasti muodostunut neljä hadith-kokoelmaa, "neljä perustaa". Ne keskittyvät tukemaan šiialaisten omaan imaamioppia ja ovat siksi erityisen tärkeitä, sillä Koraani ei suoraan anna tukea šiialaisten imaamiopille. Hadith-kokoelmia on täydennetty 1600–1700-luvuilla uudelleen järjestelyillä, otsikoinneilla ja kommentoinneilla. Koraanin ja hadithien lisäksi šiialaisten lukemistoon kuuluu rukouskirjoja, marttyyrilegendoja ja marttyyrinäytelmiä.


title: Hadith

text: Ne hadithit, jotka Muhammed on lausunut profeettana ovat muslimeille normatiivisia, mutta muissa rooleissa (esimerkiksi kauppiaana tai aviomiehenä) lausutut ovat vain ohjeellisia.


title: Hadith

text: Iltapäivärukouksen ajankohtaa käsittelevä hadith on esimerkki normatiivisesta hadithista:


title: Hadith

text:
Ei-normatiivinen hadith on esimerkiksi seuraava:
Hadithit käsittelevät monenlaisia asioita arkipäiväisistä ruokailuihin ja peseytymiseen liittyvistä ohjeista pyhiin haditheihin, joiden katsotaan olevan suoraan Jumalalta. Pyhät hadithit käsittelevät Jumalan ykseyttä, Tuomiopäivää ja moraalia.


title: Steven Taylor

text: Steven Vincent Taylor (s. 23. tammikuuta 1986 Lontoo) on englantilainen jalkapalloilija, joka edustaa Englannin Mestaruussarjassa pelaavaa Newcastlea. Hän on pelipaikaltaan puolustaja.


title: Steven Taylor

text: Taylor aloitti Newcastlen ammattilaisjoukkueessa vuonna 2002, mutta pelasi reservissä. Joulukuun 2003 ja tammikuun 2004 Taylor oli kuukauden mittaisella lainasopimuksella Wycombe Wanderers FC:ssä. Jo Kuuden lainaottelun jälkeen Taylorista tuli hyvin suosittu pelaaja fanien keskuudessa.


title: Steven Taylor

text: 25. maaliskuuta 2004 Taylor teki vihdoin debyyttiottelunsa Newcastlessa UEFA Cup -ottelussa espanjalaista RCD Mallorcaa vastaan. Liigadebyytinkin hän teki jo kolmen päivän päästä ottelussa Boltonia vastaan.


title: Steven Taylor

text: Taylor on edustanut maajoukkuetasolla Englannin alle 16-vuotiaiden maajoukkuetta, alle 19-v. joukkuetta, alle 21-vuotiaiden joukkuetta ja on käynyt maajoukkueringin leirilläkin.


title: Steven Taylor

text: Taylor on nykyisen Newcastlen lupaavimpia nuoria pelaajia ja monet suurseurat ovatkin havitelleet häntä riveihinsä.


title: HSE

text: HSE tarkoittaa:


title: Wiltshire

text:
Wiltshire on laaja ns. shire-kreivikunta Lounais-Englannissa, Salisburyn kaupungin ympäristössä. Vuonna 2001 Wiltshiressä oli 613 024 asukasta.
Se tunnetaan monista esihistoriallisista jäänteistään kuten Stonehengestä ja Aveburystä sekä kalkkikivikukkulaan kaiverretuista valkoisista hevosista.


title: Wiltshire

text: Wiltshire on enimmäkseen maaseutua, alavaa kalkkikivimaata.


title: Warwickshire

text: Warwickshire on ns. shire-kreivikunta Keski-Englannissa, Warwickin kaupungin ympäristössä lähellä Birminghamia. Vuonna 2011 Warwickshiressä oli noin 545 000 asukasta. Se tunnetaan ennen kaikkea Shakespearen synnyinpaikasta Stratford-upon-Avonista, ja käyttää matkailumainonnassaan tunnusta ”Shakespeare’s County”. Osa Cotswoldsista kuuluu Warwickshireen, ja muutenkin kreivikunnalle ovat tyypillisiä maalaukselliset pikkukaupungit ja markkinapaikat, joista suurkaupunkilaiset ostavat maaseutuasuntoja.


title: Warwickshire

text: Warwickshiren lippu on punaisella kentällä oleva valkoinen karhu ja karkea seiväs. Nykyinen lippu otettiin käyttöön 15. elokuuta 2016. Warwickshiren jaarlit käyttivät lipun kuva-aihetta sinetissään jo 1300-luvulla.


title: Warwickshire

text: Warwickshiren nimikkokukka on ruotsinköynnöskuusama.


title: Warwickshire

text: Vuonna 2011 Warwickshiressä oli noin 545 000 asukasta ja kahdeksan yli 10 000 asukkaan asutuskeskusta:


title: Zakat

text: Zakat () eli almuvero on yksi viidestä islamin peruspilareista. Sana "zakat" merkitsee puhdistumista ja sitä pidetään eräänlaisena uskonnollisena verona. Periaatteessa se maksetaan kerran vuodessa yksityiskohtaisten sääntöjen mukaan – eri omaisuudesta lajeista maksetaan erisuuruisia määriä almuveroa. Käytännössä almuvero on pyrkinyt muuttumaan historian myötä viranomaisten keräämäksi tavanomaiseksi veroksi.


title: Zakat

text: Muslimin tulee ryhtyä maksamaan almuveroa kun hän on mennyt naimisiin. Rikkaiden tulee osoittaa kiitollisuutta Jumalalle antamalla almuja heikompiosaisille. Almut voidaan antaa myös islamin yhteiseksi hyväksi, kuten moskeijan rakentamiseen. Almuveroa maksetaan vain muslimien välillä ja muiden uskontojen edustajien eli dhimmien ei tarvitse maksaa sitä.


title: Zakat

text: Almuvero toimii sosiaaliturvan tavoin ja tasaa tuloja rikkaiden ja köyhien välillä. Islam ei suhtaudu yleensäkään omaisuuteen kielteisesti kuten kristinusko sitä helposti tekee. Vauras muslimi voi maksaa runsaasti almuveroa ja saada itselleen paljon uskonnollisia ansioita.


title: Zakat

text: Valtiovalta on muuttanut almuveroa historiassa tavanomaiseksi veroksi, mutta periaatteessa jokaisen muslimin tulee huolehtia sen maksamisesta itse. Almuveroa kuitenkin kerätään edelleen Libyassa, Malesiassa, Pakistanissa, Saudi-Arabiassa, Sudanissa , Jemenissä Jordaniassa, Bahrainissa, Kuwaitissa, Libanonissa, Bangladeshissä, Egyptissä, Indonesiassa, Iranissa ja Arabiemiraateissa.


title: Zakat

text: Almuveroa maksetaan sekä omaisuudesta, että käteisvaroista. Islamilaisen lain vakiintuneen tulkinnan mukaan sen suuruus on 10 % maan tuotosta, 2,5 % kullasta ja arvotavaroista ja 2,5 % vuosittaisista tuloista.


title: Zakat

text: Almuveron lisäksi muslimeita kehotetaan antamaan vapaaehtoisia almuja (sadaqa). Vapaaehtoisten almujen antamista pidetään ansiokkaana, mutta se ei poista velvollisuutta maksaa itse almuveroa.


title: Zakat

text: Šiialaiset katsovat, että viidesosa ylijääneestä tulosta kuuluu imaamille. Puolet tästä maksetaan muslimin itsensä valitsemalle korkeasti oppineelle uskonoppineelle (marza'-i taqlid), joka käyttää tulonsa uskonnollisesti hyväksyttäviin tarkoituksiin, kuten moskeijoiden rakentamiseen, sairaanhoitoon ja opiskelijoiden stipendeihin. Toisen puolen muslimi voi itse jakaa puutteessa oleville.


title: Semnonit

text:
Semnonit olivat germaaniheimo, joka eli ensimmäisellä vuosisadalla Elben ja Oderin välimaastossa. Tacituksen mukaan he lukeutuivat sveebeihin, ja olivat vanhin sveebiheimoista. Tacitus kuvaa teoksessaan Germania, kuinka semnonit uhrasivat pyhässä lehdossa ihmisiä ja palvoivat siten lehdossa asunutta jumalaa ja omaa myyttistä alkukotiaan.
Kolmannella vuosisadalla semnonit siirtyivät etelämmäs ja sulautuivat alemanneihin.


title: Tapio Reponen

text: Tapio Anton Johannes Reponen (2. elokuuta 1947 Huittinen – 22. syyskuuta 2014 Turku) oli tietojärjestelmätieteen professori, joka toimi vuosina 1996–2009 Turun kauppakorkeakoulun rehtorina. Aiemmin Reponen toimi Turun kauppakorkeakoulussa yliassistenttina ja apulaisprofessorina sekä Suomen Akatemian tutkimusassistenttina. Reponen väitteli tohtoriksi Turun kauppakorkeakoulusta vuonna 1977. Tämän lisäksi Reponen istui useiden kotimaisten yhtiöiden ja yhdistysten hallituksissa ja osallistui aktiivisesti urheilujärjestötoimintaan: hän toimi mm. Suomen Urheiluliiton liittovaltuuston jäsenenä vuodesta 1999 alkaen. Sotilasarvoltaan hän oli reservin majuri.


title: Tapio Reponen

text: Turun yliopiston ja Turun kauppakorkeakoulun yhdistyttyä Tapio Reponen valittiin Turun yliopiston vararehtoriksi. Tehtäväalueeseen kuuluivat koulutuksen ja opetuksen kehittäminen sekä yhteiskunta- ja sidosryhmäsuhteiden edistäminen.


title: Tapio Reponen

text: Tapio Reposen muistokirja julkistettiin 17.1.2018 Turun kauppakorkeakoulussa. Kirjan nimi "In the forefront of information systems strategy studies" (ISBN 978-951-29-7113-8) kuvaa Tapio Reposen uranuurtavaa työtä tietojärjestelmien strategiatutkimuksen saralla Suomessa. Kirjassa on myös julkaistu uudelleen Tapio Reposen tärkeimmät artikkelit, jotka tämän hetken strategia-ajattelussa edustavat "strategy-as-practice" -tutkimusta. Kirjan kokoamista ja julkaisemista ovat tukeneet Liikesivistysrahasto, Turun kauppakorkeakoulun tukisäätiö, kirjan toimittajien taustayliopistot ja TS-yhtymä.


title: Bedfordshire

text: Bedfordshire on ns. shire-kreivikunta Itä-Englannissa, Bedfordin kaupungin ympäristössä. Vuonna 2005 Bedfordshiressä oli 397 700 asukasta.


title: Bedfordshire

text: Bedfordshiren eteläosissa kohoavat Chilternin kukkulat. Pohjoisosa muodostuu Ouse-joen ja sen sivujokien laakeista jokilaaksoista. Paikallisesta savesta on tehty tiiliä. Kallioperä on enimmäkseen kellertävää hiekkakiveä, paikoin kalkkikiveä.


title: Bedfordshire

text: Lutonin lentokenttä palvelee rahti-, sotilas- ja halpalentoja.


title: Novotšeboksarsk

text: Novotšeboksarsk (, tšuvassiksi Çěнě Шупашкар, Śĕnĕ Šupaškar) on kaupunki Tšuvassian tasavallassa Venäjällä. Se sijaitsee Volgan rannalla viiden kilometrin päässä tasavallan pääkaupungista Tšeboksarysta. Kaupungissa on jokisatama. Asukkaita on 126 300 henkeä (vuonna 2008).


title: Novotšeboksarsk

text: Paikkakunta on syntynyt vuonna 1960 Tšeboksaryn vesivoimalaitoksen rakentamisen yhteydessä. Kaupunki siitä tuli vuonna 1965. Novotšeboksarsk kasvoi nopeasti ja nykyään se on asukasluvultaan Tšuvassian toiseksi suurin kaupunki.


title: Novotšeboksarsk

text: Novotšeboksarskissa on kemian, öljynjalostus-, metalli-, rakennustarvike-, elintarvike- ja kevyttä teollisuutta sekä energian tuotantoa.


title: Jari Korpisalo

text: Jari Leonard "Korppi" Korpisalo (s. 17. helmikuuta 1966 Helsinki) on entinen suomalainen jääkiekkoilija. SM-liigassa hän pelasi ainoastaan Porin Ässissä, vaikka onkin kotoisin Helsingistä. Hän oli erityisen tunnettu kääntölämäristään sekä harhautuslaukauksesta (valelaukauksesta) rangaistuslaukauksessa.Aiemmin hän toimi Karhu-Kissojen juniorien valmennuspäällikkönä.


title: Jari Korpisalo

text: Korpisalo pelasi juniorina Jokereissa ja HIFK:ssa. Kaudeksi 1985–1986 hän lähti Kanadaan, jossa hän edusti QMJHL:n Granby Bisonsia. Hän pelasi samalla kaudella myös nuorten MM-kisoissa. Kaudeksi 1986–1987 Korpisalo palasi Suomeen, jossa hän pelasi 1. divisioonan Karhu-Kissoissa. Seuraavalla kaudella hän edusti 1. divisioonan SaPKoa, kunnes palasi kausiksi 1988–1990 Karhu-Kissoihin.


title: Jari Korpisalo

text: Korpisalo teki kaudella 1990–1991 SM-liigadebyyttinsä Ässissä. Kolmannen liigakautensa jälkeen hän pääsi myös MM-kisoihin. Kaudella 1993–1994 hänet valittiin kuukauden pelaajaksi lokakuussa 1993 ja kaudella 1994–1995 Ässät sai SM-pronssia. Korpisalo pelasi Ässissä yhtäjaksoisesti seitsemän kautta, joista kaksi viimeistä joukkueen kapteenina. Kaudeksi 1997–1998 hän siirtyi Saksaan, jossa hän edusti DEL:n EV Landshutia kahden kauden ajan. Kaudella 1999–2000 hän pelasi saman liigan München Baronsissa ja voitti kauden päätteeksi Saksan-mestaruuden.


title: Jari Korpisalo

text: Korpisalo palasi kaudeksi 2000–2001 Ässiin, jonka kapteeniksi hänet jälleen valittiin. Hän pelasi Ässissä vielä viisi kautta, kunnes lopetti uransa kauden 2004–2005 jälkeen. Yhteensä hän edusti Ässiä siis 12 kauden ajan, joista seitsemänä hän toimi myös joukkueen kapteenina.


title: Jari Korpisalo

text: Korpisalo työskenteli tammikuusta 2016 lokakuuhun 2018 Ässien urheilujohtajana.


title: Jari Korpisalo

text: Jari Korpisalon poika Joonas Korpisalo pelaa NHL-joukkue Columbus Blue Jacketsien organisaatiossa maalivahtina.


title: Tsivilsk

text: Tsivilsk (, ) on kaupunki Tšuvassian tasavallassa Venäjällä. Se sijaitsee Bolšoi Tsivil -joen varrella 37 kilometriä tasavallan pääkaupungista Tšeboksarysta kaakkoon. Kaupunki on Tsivilskin piirin keskus. Sen kautta kulkee Moskovan ja Kazanin välinen M7-valtatie. Tsivilskin rautatieasema Kanašista Tšeboksaryyn johtavalla sivuradalla sijaitsee 8 kilometrin päässä kaupungista. Asukkaita on 13 100 henkeä (vuonna 2008).


title: Tsivilsk

text: Boris Godunov rakennutti vuonna 1584 paikalle linnoituksen, jonka marit polttivat vuonna 1609. Stepan Razinin joukot hyökkäsivät sinne vuonna 1671 ja Jemeljan Pugatšovin joukot valtasivat sen vuonna 1774. Vuonna 1781 Tsivilskistä tuli Kazanin lääniin kuulunut kihlakuntakaupunki. Nykyään siellä on konepaja- ja elintarviketeollisuutta, kutomo, tiilitehdas ym. Kaupungissa toimii kotiseutumuseo.


title: Chris Chelios

text: Chris Chelios (alk. Christos Kostas Tselios, s. 25. tammikuuta 1962 Chicago, Yhdysvallat) on yhdysvaltalainen entinen jääkiekkopuolustaja. Hän on voittanut pitkän uransa aikana monia palkintoja, ja on yksi kaikkien aikojen menestyksekkäimmistä yhdysvaltalaisista jääkiekkoilijoista. Chelios lopetti uransa 48-vuotiaana, mikä tekee hänestä toiseksi vanhimman NHL:ssä pelanneen pelaajan.


title: Chris Chelios

text: Cheliosin serkku on Jääkiekon SM-liigassakin pelannut Nikos Tselios. Chrisin poika Dean Chelios pelaa ECHL:ää Alaska Acesin joukkueessa. Toinen poika Jake Chelios pelaa puolestaan AHL:ää Charlotte Checkersissä.


title: Chris Chelios

text: Chelios pelasi urallaan NHL:ssä 266 pudotuspeliottelua, joka on NHL:n ennätys. Hän on myös kaikkien aikojen eniten runkosarjaotteluita pelannut puolustaja.


title: Chris Chelios

text: Chelios varttui Etelä-Kaliforniassa, jossa jääkiekko ei ollut kovin suosittu laji. Montreal Canadiens varasi Chelioksen NHL:ään vuoden 1981 varaustilaisuudessa. Ennen varatuksi tulemista, hän pelasi Moose Jaw Canucksissa, Saskatchewanin juniorisarjassa. Tämän jälkeen hän pelasi kaksi vuotta Wisconsin yliopistojoukkueessa, jonka jälkeen hänet varattiin. Hän pelasi ensimmäisen pelinsä Montrealissa heti ensimmäisenä kautena, hän pelasi 12 ottelua runkosarjassa ja 15 ottelua pudotuspeleissä.


title: Chris Chelios

text: Vuonna 1984 Chelios oli jo yksi joukkueen tärkeimmistä pelaajista ja hän pelasi NHL:n All-Stars ottelussa. Hänet valittiin myös NHL:n tulokkaiden tähdistöjoukkueeseen. Hän teki 64 pistettä 74 ottelussa, saman vuoden pudotuspeleissä hän teki 10 pistettä ja hänen +/- tilastonsa oli +17. Kaudella 1985–86 hän pelasi vain 41 peliä, mutta hän voitti Stanley Cupin, NHL:n mestaruuspalkinnon Montrealin kanssa.


title: Chris Chelios

text: Kaudella 1988-1989 Chelios pelasi ehkäpä uransa parhaan kauden. Hän teki 73 pistettä 80 ottelussa ja hänet valittiin NHL:n tähdistökentälliseen. Ja hän voitti parhaalle puolustajalle annettavan James Norris Memorial Trophyn. Seuraavalla kaudella hänet kaupattiin Chicago Blackhawksiin. Montreal sai vaihtokaupassa toisen kierroksen varausoikeuden ja legendaarisen Denis Savardin.